text:
Ñalnde 5 ut, hooreejo leydi ndi hono Muhammed wul Abdel Asiis, waɗii yeewtere mawnde to Galle Mooɓondire (Palais des Congrès) ngam mawninde toɗɗegol mum e gardagol leydi ndi. E nder ɗuum o heɓii jaabtaade naamne huunde e jaayndiyankooɓe. O fuɗɗorii ko wiyde “nii rawane, ñalnde 5 ut 2009 ƴettu-mi golle hooreyaagal leydi ndi, caggal woote juɓɓinanooɗe ñalnde 18 sulyee 2009”.
Fooyre Ɓamtaare ina tonngana on huunde e jaabawuuli naamne jaayndiyankooɓe ɓe.
Ko fayti e iiñcuru politik ngonndu e leydi ndi kam e pooɗondire hakkunde gollooɓe politik leydi ndi, o wiyi wonde, « wonande heedɓe e laamu ɓe, leydi ndi yaltii ɗeen caɗeele politik, ngonka leydi ndi ina moƴƴi sanne. » E wiyde makko, ɓesngu Muritani ina muuyanoo mbayliigu mbaɗnoongu e 2005 ngu. Kono tan, caggal ɗuum, caɗeele goɗɗe njolii gaddanɗe ɓe waɗde ko ɓe mbaɗi ko (kuudetaa), ngam reftinde geɗe ɗe e laawol… Ɗuum yuumti e juɓɓingol woote gardagol leydi laaɓtuɗe, nuunɗuɗe, ɗe yimɓe leydi e caggal mayri kala keptini. Kala nde woote mbaɗaa, maa wood dariiɓe ina njedda. Kono so yahii haa ɓooyii, ɓeen yeddatnooɓe mbattinta ko heptinde ɗeen woote ɗe njaɓaano ». Ɗum ko haala hooreejo leydi ndi.
Wonande ngonka faggudu leydi ndi (nguurndam yimɓe ɓe) o wiyi wonde « ngonka faggudu leydi ndi ina moƴƴi tee juɓɓule laamu ina ngolloroo no potnoo golloraade, yanti heen wellitaare ina woodi. Yimɓe fof ina nganndi ko woodi, yeddotaako : ngonka ka samorii no moƴƴi. Kisal na woodi, tee yimɓe fof ceediima ko golletee hannde ko».
Ngam jaabtaade naamnal biyeteeɗo Muttaar wul Je, to Kayhayɗi, o wiyi « Laamu ina waɗa ko waawi kala nde caɗeele – jaahiyaaji – keɓtii ɓesngu ngu. Laamu ngu ina jogii tuugnorgal jaajngal wonande diiwanuuji ɗii kala, so mahde laabi jokkondirooji denndaangal nokkuuji leydi ndi, haa arti noon e diiwanuuji Gidimaka e Tiris Semmuur …».
Ko fayti noon e dartingol golle taƴre Mbuut-Sehilbaabi, Muhammed Abdel Asiis wiyi jeyi sabaabu o ko sisiyatee Portigaalnaajo toppinooɗo ngoon mahngo.
Wonande naamne ummoriiɗi to Nuwaadibu jowitiiɗe e golle Horirde Huftodinnde Dowla (Inspection Générale de l’Etat – IGE-) to opitaal wuro ngo e ko fayti kadi e jogagol nasiyonaaliteeji ɗiɗi, ko ɗumɗoo woni ko hooreejo leydi ndi jaabtii : « IGE ina waɗa misiyoŋaaji keewɗi tee ina jokki golle mum ngam haɓde e bonnugol jawdi laamu ngol nganndu-ɗaa kam woni yumma caɗeele leydi ndi wondi hannde ɗee kala. » O holli mettere makko e ko won e jagge gardiiɗe njeyetee e waɗooɓe ɗeen golle. O feññinii wonde wonnoo ɗoon ko eɓɓaande mahngo opitaal mawɗo potnooɗo soodaneede kaɓirɗe kese, moƴƴe. Kono ko waɗaa heen ko ina woɗɗi ko eɓɓanoo ko, fotde miliyoŋaaji nay dolaar (hedde miliyar ugiyya) fecci ɗum ko Muritaninaajo toppitinooɗo ɗum o kam e kalfinanooɗo golle ɗe, mo jeyaaka e leydi he. O wiyi « ko wayi nii ina heewi», kono tan o hollii ko o pellitɗo haɓaade ɗum.
Ko fayti e jogagol nasiyonaaliteeji ɗiɗi, o wiyi wonde sariya Muritani ina laaɓti, hay gooto haɗaaka jogaade nasiyonaalitee goɗɗo, kono, so a rewii haa a heɓii goɗɗo o, ɗoon mbaasataa mo Muritani o, tee a wontaa ɗum heɓtu so wonaa njeddito-ɗaa (ngoppaa) goɗɗo o, mbaɗaa ɗaɓɓaande keɓtugol nasiyonaalitee ma, tawa kuccin-ɗaa ɗum ko e hoorejo leydi ndi… Caggal ɗuum o hollitii heɓaare makko yeewtideede ko fayti e baylugol doosɗe leydi ndi.
Ngam jaabaade naamnal paytungal e Jaŋde leydi ndi, o hollitii wonde ngonka ooɗoo nokku moƴƴaani, yanti heen jaŋde nde yahdaani e soklaaji leydi ndi. Ɗum noon alaa e sago nde yuurnitee no moƴƴi. E nder ɗuum, o wiyi o halfinii gardiiɗo hilifaaɓe o heblude Ñalɗi diisnondiral paytuɗi heen. Caggal ɗum o naamnaama ko fayti e ownooɓe, o haalii heen ko heewi. O wiyi wonde en mbaɗdaani e Al Kaydaa Geer. O heɓii hollitde kadi wonde ɓe ɗuhii ko e leydi ngoɗndi, ndi keerondiro-ɗen, ɓe ngalaa e leydi men.
Ko fayti e naamnal joopingal haala ɗemɗe, hooreejo leydi o, hono Muhammed wul Abdel Asiis wiyi “Doosɗe leydi ina laaɓti ko fayti e ɗuum : ɗemngal Ndenndaandi Lislaamiyankeeri Muritani ko Arab, tee alaa ko waylii e ɗuum haa hannde. Wonande ɗemɗe keddiiɗe ɗe, hono Farayse walla Engele, eɗen mbismii ɗe e leydi men he, en ngañaani ɗe. Nduwi-ɗen ko jokkondirde e yimɓe fof. So tawii eɗen cokli janngude ɗe, walla janngude ɗemɗe goɗɗe ngam waawde nanondirde, ma en njanngu ɗe. Ma en ndokku heen jaabtawol laaɓngol e jonte garooje ɗe, sibu ma en njuɓɓin jeewte kuftodinɗe nehdi e jaŋde. En kersirtaa haalde Farayse walla jannginde ɗum sukaaɓe men. Miɗo sikki caɗeele ɗemɗe ina poti diwteede e Muritani hono no ɗe ndiwtiraa e nokkuuji goɗɗi ɗii nii.”
Ko fayti e kaaldigal hakkunde gollooɓe politik leydi ndi, o hollitii wonde kala kaaldigal « foti tuugaade ko e doosɗe leydi » tee omo heblanii ɗum. E miijo makko «hay gooto ruttantooko ko ɓenni, haa arti noon e ngonka hade woote sulyee 2009”. E wiyde makko “Nanondire Ndakaaru ngonaa Ɓuraana, ngonaa sariya Doosgal, ko nanondiral ɓolal hakkunde luurdunooɓe ngam heblude woote, ɗum woni ko waɗaa ñalnde 18 sulyee 2009. Ɗum ɗoon noon hay gooto yiyataa yimɓe ina nduttoo caggal.”
Jaabawol makko won e naamne gabbiiiɗe e golle e mahaaɗe gorwore, hooreejo leydi o, hono Muhammed wul Abdel Asiis hollitii wonde “caggal nde teskaa ɓe njeyaaka e leydi he ina ngolloo e won e nokkuuji laamu, laamu ngu ƴettii won ɗeen kuule kaɗooje gollinde tumaaŋkooɓe e nokkuuji ɗi Muritaninaaɓe poti gollaade.”
Ngam jaabaade naamnal jowitiingal e jojjungol mahngo laabi, hooreejo leydi o wiyi wonde “laabi gudroŋ ina teeŋti e moƴƴitingol nguurndam miskineeɓe sibu eɗi mballita e ustugol coodguuli geɗe nguura ɓurɗe hatojineede”.
Ko fayti e ndema, o wiyi wonde laamu ngu alaa ko waɗi heen hitaande ɓennunde nde sibu caɗeele jotondirnooɗe e bonnugol jawdi e nokku he. Kono ɗum haɗaani ngonka ndema seɓorde hitaale ɓennuɗe ɗe sibu ka ƴellitiima fotde 80%. Hikka noon laamu waɗii heen junngo mum, tee golle ɗe ɓuri laaɓtude…
To bannge cellal o jaabtiima ñiŋooje laamu ngu ñiŋetee sabu coodgol won ɗeen kaɓirɗe. E wiyde makko ɗeen kaɓirɗe kese maa mballit moƴƴinde safaruuji ɗi. E ngoon yeeso maa laamu ƴettu kuule ngam dartinde comagol safaara ngol yuɓɓaani gonangol hannde ngol ….
Ko fayti e naamnal jowitiingal e Al Kaydaa, hooreejo leydi o hollitii wonde won wiɗto waɗaango hollitngo wonde sukaaɓe tawtoyooɓe ɓe ɓee, yoga e mum en ko yimɓe wonduɓe e caɗeele rafiiji, ɓe ownooɓe puuntata ina kuutoroo ɗum en e nafooje mum en keeriiɗe. O haali kadi ko fayti e njanngu ɓe njani e maɓɓe nder leydi Mali, o holliti wonde fayndaare majjum wonnoo ko fusde tuddunde waɗooɓe “contrebande” (njulaagu ngu rewaani laawol), jogitiiɓe kaɓirɗe bonɗe. Tuduunde nde woni ko 240 fuɗnaange Waalata. Waɗi konu Muritani yande e maɓɓe ko iditaade ɓe, sibu ko ɓe heblotonooɓe yande e mum. Ko heewi haalaama heen, kono golle ɗe ko nanondiraaɗe e leyɗe keediiɗe. O yeddii ko wiyetee wonde militeeruuji Farayse ina e leydi men ko.
Ko fayti e Saharaa o wiyi woni darnde Muritani ko wallitde kala ko ina semmbina ngootaagu Dental Magreb Arab.
Ko fayti e ndema, o wiyi wonde ngonka ooɗoo nokku ina boni. Bonannde kadi ina heewi e makko.
So artii e kaaldigal e luulndo politik e toɗɗagol Guwarnama ngootaagu ngenndi, wul Abdel Asiis wiyi «leydi ndi wonaani e kiriis, tee endi hatojini e goodaangal luulndo. E miijo makko nafoore luulndo ko waasde naatde e guwarnama, tee o anniyaaki naatnude ɓe e laamu makko.
Ammaa ko fayti e mooliiɓe artuɓe, Abdel Asiis wiyi “ɗum ko huunde ɗaɓɓunde mudda juutɗo” tee omo heɓii waɗande ɗum jeewte keeriiɗe.
Tonngol BAB
Ƴoogirde : AMI
Luulndo jaabiima …
Bayyinaango Jokkorde luulndo demokaraasiyeewo
Caggal iiñcuru juutndu waɗnoondu baawo kuudetaa o, e sahnga nde leydi ndi no diidorinoo ɗaminii maa weeyo politik ngo hankati wellito haa yimɓe mbaawa tiiɗtinde maalde nderndernde ngam waawde huccande kulhuli e sakkaaji gummoriiɗi caggal leydi, ko ndeen mawɗo dowla hono Muhammed Wul Abdul Asiis ƴettiti miijo mum kañum e haalaluuji mum doondiiɗi fitina hono no waɗirnoo e batu makko mbattindiingu ngu o waɗnoo Arafaat, so hollitde yimɓe ko o jaltuɗo e nanondiral NDakaaru ; o yaltini ngo miijo noon ko e nder yeewtere bayyinaade e tele e rajo e sahaa nde o mawninta hitaande adannde caggal woote sulyee 2009. Ko e oon sahaa kadi o teeŋtini wonde iiñcuru politik wiyeteendu ina woodi ndu woni tan ko e hakkillaaji won ɓeen yimɓe, o fenñini heen kadi e ko aldaa e kellifuya wonde so doosgal dowrowal leydi ndi memtaama seeɗa tan ma caɗeele leydi ndi kala ñawnde.
Yeewtere mawɗo dowla o waɗi e tele e rajo ina addana min waɗde ɗiiɗoo teskuyaaji:
1- Mawɗo dowla o, hono Muhammed Wul Abdul Asiis fenñinii haa laaɓti kutuya mo joganii ɓesngu leydi Muritani kañum e renndo winndere nde kala : kanko e hoyre makko o jeyaa ko e siifɓe nanondiral NDakaaru, etee ko ngaal nanondiral tan woni ndaɗɗudi ɗo leydi ndi fawii haa waawa yaltude e iiñcuru ndu kuudetaa hitaande 2008 jibinnoo ndu, e rewrude e woote sulyee 2009 ɗe o fooɗantoo wiyde laawɗinanii mo laamu makko, o ruttoo noon o wiya kanko o nattii tonngaade e ngaal nanondiral, tawi noon ko kanngal rokki mo hakke ardaade hannde leydi ndi.
2- Kanko, wonaa tan omo famɗi ko o tiiɗaa Doosgal dowrowal leydi ndi ngal o jaggiri no ɗerewol baawngol wayleede nde yimɓe njiɗi kala, kono omo wasoo nii e yeeso aduna kala wonde o yaɓɓii ngal, ngaal ɗoon doosgal ngal o yamiri hoyre makko e weñcitirde ɗum no o weliraa fof, gila ñande 6 uut 2008. En njiyii o heptinii e yeeso yimɓe kala wonde o firlitii fotde 14 miliyaar ouguiya tawi o winndaani ɗum e bidsee, o seedtiima kati wonde o bayyinaani ngalu ngu o jeyi , e dow ɗuum noon o yaɓɓii sariyaaji ɗiɗi laawol gootol : heen gooto ko sariya jowitiiɗo e ngaluuji leydi ndi, goɗɗo o ko sariya laabal ngalu, ɗum noon o ñaamtii woondoore o woondnoo, so ɗooftaade kam e reende sariyaaji leydi ndi. Ɗum so tawii waɗi ɗum ko biyoowo ko hoyreejo leydi, ko bonande nde hono mum meeɗaani yiyeede
3- O ñiŋata e hakiika ko nguyka jawdi laamu tokoosa (ko wayi no teefee leydi, njeenaari foksineeryon tokoson), tawi omo wammbi, omo semmbina nguyka mawka haa waya no o yiɗi ko hollude ɓesngu ngu ko nii laamortee : Jagge mawɗe laamu ngalɗira nguyka (salaade bayyinde ngalu mum), firlitde ngalu laamu e sifaa mo rewaani laawol (50 miliyon dollars pirlitaama ndewaani e bidsee), ɗum jiidaani e dokkugol e niɓɓere ko wiyetee marseeji laamu yantude jiilgol bidsee laamu no jeyi neɗɗo nii.
4- Famɗeende kellufuya ina addana mo majjinde ɓesngu ngu ngonka nguuraaka hannde ka : nguurndam ɓesngu ngu ina ɓeydoo ñalnde kala bonde, ngonka kisal paaynuka, tuubakooɓe Farayse e Amerik mbasiyiima yimɓe mum en nde ndeentotoo yahde Moritani sabu warhoyreeji ɓeydaade heewde, gargol soldateeɓe Farayse sahaa fof e leydi he, tawi alaa nanondiral ciifangal woni ɗoon, ɗum fof yantude e iiñcuru politik ndu o ɓeydata ñalnde kala bonnude sabu wonde mo laamɗo kiisɗo, hoyrameejo, mo ooñcotaako.
E fawaade e ɗii haalaluuji ɗi timmaani penñinooji yiɗde jiiɓde hakkillaaji e jokkude e weeyo fitina ardungo e kuudetaa o, Yuɓɓo Jokkondiral Luulndo Demokarasiyeewo :
1- Ina holla faayre mum e ɓeydagol iiñcuru to bannge politik, faggudu e renndo ndu laamu ngu naatni leydi ndi, ina wiya mawɗo dowla o hono Muhammed Wul Abdul Asiis yo hormo aadi mo siifno o, mo yamirnoo gardiiɗo hilifaaɓe makko yo hesɗitin e sahaa nde siifondirta e Dental leyɗe orop ñande 20 deesammburu 2009, ko yowitii e « tabitinde kaaldigal ngenndiwal kuɓtodinngal cifanongal e nanandiral NDakaaru e fawaade e geɗe gardinanooɗe joopaaɗe e kuulal 4, damal VII ngaal nanondiral». Yuɓɓo Jokkondiral Luulndo Demokarasiyeewo ina seedna renndo men kañum e renndo winndere nde kala ooɗo taaroo-yiriloo mo mawɗo dowla o woni e waɗde ngam tardinde kaaldigal ngal ;
2- Ina farlina nde wiɗto laaɓtungo waɗatee e kuutarogol ngol laaɓtaani wonande 50 miliyon dollars ballal leydi ɓiy yumma, sehil Moritani rokkunoo, ngaal ballal e tuugnaade e sariya tonngoode 78-11 fotnoo ko waɗeede e booñ keeriiɗo e bidsee tawa so ina firlitee ko yimɓe ɗiɗo ciifata. Ɓesngu Moritani ina jogii hakke e anndude hol no ko ina tolnoo e 14 miliyaar ouguiya firlitiraa tawa rewaani e bidsee, hol sariya ɗo ɗuum fawii, hol ko gaddii ɗoon laaɓal. Omo foti kati waawde humpitaade goodaangal kaɓirɗe ɗe mawɗo dowla o haali ɗe. Hade ndeen tawo Yuɓɓo Jokkondiral Luulndo Demokarasiyeewo ina farlina e gofornama o nde dartinta kuutoragol e mbaydi ndi rewaani laawol nguun ɗoon ngalu, reftina ɗum e bidsee leydi ndi hono no haannoo waɗireede gila adan nii.
3- Ina farlina toɗɗagol goomu dimɗuɗo yuurnitoo pirlitgol ngaluuji laamorgo leydi (teeŋti noon e reenooɓe laamorde nde hono BASEP) e ngaluuji ardorde hilifaaɓe nde.
4- Ina siftina ko mawɗo dowla o yaɓɓi sarayaaji ɗi fotnoo kañum e hoyre mum farlinde kormagol mum en, ina waawi yettinde ɗum Ñaawirde rowrowre leydi ndi.
5- Ina hesɗitina ɗaɓɓaande wiɗto ko yowitii e payndaale e ngonka njangu militeer mbaɗngu ñalnde 22 sulyee2010 kañum e warngooji bondi ɗi soldateeɓe men baranoo teenti e warngo Tuuriin e settammburu 2008.
Nuwaasoot, ñalnde 12 uut 2010
Jokkorde Luulndo


c: text/html

text:
*ANNDUƁE ROWROWƁE AFRIKNAAƁE FARAYSINKEEƁE E DARANOGOL MUMEN WUURTINDE ƊEMƊE NGENNDIIJE AFRIK:*
*_E deftere gasnirde jaŋde, ameriknaajo biyeteeɗo Natan, mi janngii e mayre ɗum ɗoo: “E sahaa laamu tuubakiri, Hawsankoore ina janngetenoo e leydi Niijeriyaa, kono nde janngetenooke e leydi Niiseer ; Yorbaare ina janngetenoo e Niijeriyaa, kono nde janngetenooke to leydi Bene ; manndiŋkoore ina janngetenoo Gammbi, kono nde janngetenooke Gine, Mali, Kodduwaar e Burkinaa ; ɗemngal Akan (calsaltiri Ashanti) ina janngetenoo e daande maayo Gold Coast (leydi nganndiraandi Gaana hannde), kono Baawleere (ɗemngal Akan) janngetenooke to Kodduwaar.” Ɗii yeruuji kollata en ko laamu engele, (ko laamu kakindiingu kiiɓal) engu jaɓatnoo ɗemɗe ɓaleeɓe njanngee, nguura. Tawi noon, jaŋde ɗemngal jolfe, fuɗɗinooma janngeede e hitaande 1930 e nder wuro Ndakaaru, kono laamu tuubakiri firtiino ɗum. Ko ɓuri ɗum bonde, cukalel so haaliino ɗemngal mum neniwal lekkol, dummbeteno, ruttoo kadi wooda ko haɓɓanaa e daande mum ngam jalkitde ɗum. Faandaare majjum ko lesɗinde e fuuynude ɗo makko ɗoo ɗemɗe ngenndiije, ɗemngal makko neeniwal, Ƴetta faraysinkoore fawa e dow makko ngal ! Mbele ma o waɗ e hakkille makko alaa ko o woni, ko tuubaako ɓuri mo e fof haa e ɗemngal, so o waawoyii jaŋde farayseere ndee, hoɗoya e hakkille makko hay huude o firtaani; o anndaa, o waawaa so wona farayseere ndee tan._*
_Ko ɓuri jooni duuɓi 60, caggal jeytaare heɓaande e innde, ɗemɗe ngenndiije fof e jogaade nafoore nde alaa luural, e nder ɓamtaare tuugaade e yeruuji laaɓtuɗi, annduɓe rowrowɓe e faraysinkoore to les saahal, ɓeen e kala sahaa nde baylugol ngonka ɗemɗe afriknaaje kaalaa ko caɗeele ɗee ɓe ɓurata yiyde e ɓure ɗe ngool baylogo jogori jibinande en, enen afriknaaɓe…_
_Tuugnorɗe walla dallinorɗe ɓurɗe waawde naneede e maɓɓe ko : ɗemɗe men ina keewi, leyɗeele men ko tokoose, ɗum ɓeydata tan ko feccude en, ɗum ɓeydata ko peccoor, dalƳina ngootaagu ngenndi men, so en njanngii ɗemɗe men, en njoňoto, kadi ɗemɗe men njanngintaako ganndal kakkilinaangal…_
_Ɗii dallinorɗi fof, faandaare mumen fof ko dummbude ɗemɗe afriknaaje, e nder laawol Ƴellitogol mumen. Ko woni kay, ko woodi koo, ina woɗɗi wonde goonga, so tawii en naatanii wiɗto nuunɗungo, goongɗungo._
‘Afrik di sid ina jogii 11 ɗemngal kuutorteengal e laamu; leydi Enndo ina jogii 18 ɗemngal keɓtinaangal e laamu ; leydi Liksammbuur, leydi tokosiri e nder orop, njerondirteendi e mawnugol e perefektiir bayɗo no Koyah, e nder leydi Gine, endi waɗi ɗemɗe 3 keɓtinaaɗe e laamu ; leydi Siwis, ndi wonaani hay feccere e Rewo Gine, endi waɗi ɗemɗe 4 keɓtinaaɗe. Hay ngenndi ngootiri oropnaari woppaani ɗemngal mum, lomtini ɗum ɗemngal koɗal, teskorteengal winnderewal.
Ɗemɗe afriknaaje ndartiima hannde dartogol paayodinngol, ɗe paggitii doole kese; tee, eɗe mbaawi hannde daraade darnde ɗemɗe guurɗe, janngeteeɗe.
Kuule keewɗe lelnaama ngam duňcude njuɓɓudi jaŋde e nehdi e nder Afrik engeleejo, to Gaana, Niijeriyaa, Tan’jani, Keňňaa…
Ko ɗuum waɗi, ina haani yimɓe ɓee kebla, kirjina yontaaji afriknaaji garooji mbele ina ndaranoo tottitde ɗemɗe afriknaaje ɗee fotdeeji mumen.
Yoo wuur ɗemɗe ngenndiije haa ngonta ɗemɗe keɓtinaaɗe, liggorɗe e laamuuji men !
*Jippinɗo* Sheekh Mel Ayniina JOOB
*Firo e sawtowol* :
Aamadu Tijjaani KAN, winndiyanke, wiɗtiyanke, kebloowo heblooɓe.

robotstxt: allowed

filter: keep


text:
Ndaarooɓe ayaawooji kabrirɗi Senegaal fof gite mum ene ngoowi mbaydi Ziadatu Kan ɓurɗo lollirde Gabrielle Kane, sabu makko heewde ko o tawetee he nder palaatooji
-
Hol Mo Woni Gabrielle Kane e Hol ko woni caggal makko?
Ndaarooɓe ayaawooji kabrirɗi Senegaal fof gite mum ene ngoowi mbaydi Ziadatu Kan ɓurɗo lollirde Gabrielle Kane, sabu makko heewde ko o tawetee he nder palaatooji teleeji Senegaal. Ɗuum ne de,Read more »
-
Senegaal: Leñam-leñamaagu e Heedi-heeda he nder Dawrugol
Le Vote Ethnique walla Neɗɗo ko Banndum ko konnguɗi lolluɗi he Senegaal gila Makki Sal fiilaa lefol hooreejo leydi ndi. Dawriyankooɓe heewɓe ceeraani he naatnude he nder hakkillaaji Senegaalnaaɓe wonndeRead more »
-
Senegaal: Suɓngooji sarɗiyankooɓe Batirdu Ngenndi Njeeñcudi ndii anndaama.
Senegaal, caggal lewbi keewɗi iiñcuri, gulaali e seppooji, Senegaalnaaɓe cuɓiima sarɗiyankooɓe jogorɓe jooɗonoyaade ɗum en to Suudu Batirdu Ngenndi ñalnde Dewo 31, Morso 2022. Tuggude gila ndeen ñalnde kadi jeddi,Read more »
-
Ko añɓe Pulaar taƴata Kanaaluuji men Youtube walla ko welsindaare?
Ko weltaare mawnde ndañɗen hannde nde pinɗen keɓɗen tintinoore Fouta Vision wonnde ɓe keɓtii kanaal maɓɓe Youtube. Nde tawnoo wonaa enen tan, kono kala ɗo pullo jiɗɗo pinal Fulɓe eRead more »
-
Hol ko jogori Wonde Janngo Pulaar he nder Muritani?
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji.Read more »
-
Muritani: Fayndaare Eɓɓaande kuulal tippude jaŋde ko yoo ɗemɗe ɓaleeɓe cornoye les ndalla.
Dukooji e ko yowitii e hol ko foti wonde identitee leydi Muritani, ko duko fuɗɗiingo gila he kebungal jeytaare Muritani ndimaagu mum dawrugol. Mbele Muraitani so rimɗii foti ñaantoraade koRead more »
-
Daartol ƴellitaare: Taaɓal Neɗɗo fayde e ɓamtaare Pinal e Ganndal
Aadee he ƴellitagol Pinal e Ganndal Sabu men finde tan kawruɗen he yonta mbaylaandi e karallaagal mum toowngal kanum e pine mum ƴellitiide saabii, eɗen njejjita laaɓndaade koye men holRead more »
-
Yana Ummoo he Magooji Pulaar: Hol to Ardo e Dieyla Tiindii?
Ardo e Dieyla ko gooto e magooji Pulaar mo jaltugol mum addi welkeende mawnde he nder yeeɓiyankooɓe Fulɓe. Nde tawnoo yimɓe ɓee ene njoortinoo he mago ngoo wonde mago yuɓɓungoRead more »
-
Luumo defte Rewɓe mo Ndakaaru: Jinnda Dem nootiima e Innde Maatam e Rewɓe Fulɓe Winndere.
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. FayndareRead more »
-
Hiisiwal-Mathematique- he Pulaar, jaltugol deftere hesere nde Dr Muhammudu F. Sih
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee,Read more »


text:
Hol ko tonngi ɗemngal Fulfulde?
A jaaraama foti moodibaajo mawɗo, Ceerrno Tafsir Balde, e ɗii miijooji maa kelɗuɗi. Miɗo anndi aɗa woowi hirjin’de ɓiyɓe Fulɓe ɓen, no ɓe waɗtiranta hakkillaaji maɓɓe he ɗii piiji. Ɗum woni huwtoraade ɗemngal men ngal kala ɗo heɓuɗen fartaŋŋe (opportunity)kadi hirjinen sukaaɓe ben yiɗude ngal e suusude golloraade ngal. Miɗo anndi jaaɓihaaɗtirdeeji ɗin ka Senegaal e ɓe okkaa yamiroore si almuɗɓe ɓen faalaama e ɓe waawi huwtoraade ɗemɗe maɓɓe neeniije ɗe fi winndugol Master. Kono mi annda so won winndooɓe ka Pulaar. Eɗen anndi ko fulɓe tun woni ka duɗe jaaɓi haaɗtirde Senegaal, almuuɓe ɓen e moodibaaɓe fu ko kamɓe. Kono ɓe alaa e gollirde ɗemngal maɓɓe ngal fes. Ko so Wolofaaɓe ɓee fuɗɗike winndude enen kadi wonen e sonkude.
Mi holluno ka wiɗto am jaŋtaago ɗoo, wonde ka duɗal-mawngal ngal Obafemi Awolowo Najeeriya woni ko daranii ɗemngal Yoruba ngal haa ka waɗtaa winndireede wiɗtooji Master e Doktoraa gila hitaande 1980 fewndo ko ndaarto arano waɗanaa wiɗto Master e ngal duɗal-mawngal, duuɓi sappo ɓaawo mu’un -e maanaa hitaande 1990- taalibaajo goo kadi ndaartuno wiɗto makko PhD e ngal duɗal Obafemi Awolowo winndiraango ɗemngal Yoruba. Ɗum haaɗaali fewndo ontuma, sabu hino woodi haa fewndo ɗoo wonɓe waɗde wiɗtooji mu’un e ngal duɗal-mawngal hara ko e Yoruba winndiraa.
Mi holli kadi wonde duɗe-mawɗe goo –wano jaaɓi-haaɗtirde nden Egerton (Egerton University) Kenya udditii laawol fii heɓugol Doktoraa e Falsafa (philosophia) ka ɗemngal Swahili.. haa no mi rewtiri Ecopii ka ɗemngal Amhariya ngal jogii nokkuure mawnde ka jaaɓi-haaɗtirde Addis Ababa, sabu himmirgol wiɗtooji Master e Doktoraa ka ɗemngal Amhariya…
Ko goonga, koo ko jaŋtaa dow ɗoo fof ko eɓɓooje duɗe-mawɗe ɗen, kono (id…
View original post 266 more words


text:
Eɗen nganndunoo lewru yowitii ko e leydi, ɗum firti ndu rewi ko e leydi, e ndu taaroo ɗum. Kono ko bannge gooto tan wonɓe e leydi men ndii njiyata e lewru : finnde mum, ko gooto e men kala won natal yiyata e lewru, ngal waylotaako.
Eɗen nganndunoo lewru yowitii ko e leydi, ɗum firti ndu rewi ko e leydi, e ndu taaroo ɗum. Kono ko bannge gooto tan wonɓe e leydi men ndii njiyata e lewru : finnde mum, ko gooto e men kala won natal yiyata e lewru, ngal waylotaako.
Miin njiyat-mi ko « neɗɗo ina waɗɗii puccu »… woɗɓe goɗɗum njiyata heen. Heen bannge e lewru, bannge dumtiiɗo en oo, ina humpunoo en, ina humpunoo annduɓe. Oon kumpa iwii hankadi, sibu NASA fotii oon bannge. Nate makko ɗe NASA yolli e internet ñalnde alarba 5 ut 2015, ƴetti ɗum en ko satelit biyeteeɗo DSCOVR (Deep Space Climate Observatory). Ina hollitaa heen lewru ina rewi sara Leydi ñalnde 16 sulyee 2015. Hakkunde men e oon satelit ƴettuɗo nate oo, ko 1,5 miliyoŋ kiloomeeteer. Satelit oo fotii leydi e lewru fotde waktuuji 5 deggondirɗi. To o woni too, o waawii filmude bannge lewru birniiɗo en oo. Satelit Riisi biyeteeɗo Luna 3 fotiino bannge lewru birniiɗo oo e lewru oktoobar 1959.


text:
Leydi Misra ndii hina wuuri hannde jiiɓduuji mawɗi kulɓaniiɗi, ɗiin jiiɓduuji noon addi ɗum en ko luure dawrugol ɓooyɗe e kese. Ko waɗi mi wiyde ko ɗe ɓooyɗe, ko sabu ɗe mbaɗata ko hakkunde Militeer en laamiiɓe e dental fedde Musiɗɓe juulɓe ɓee (ikhwaan muslimiin). Ɓeen ɗiɗo noon wonaa hannde luural mum en fuɗɗii, luural hakkunde maɓɓe fuɗɗiima gila ko wonaa hannde,
Leydi Misra ndii hina wuuri hannde jiiɓduuji mawɗi kulɓaniiɗi, ɗiin jiiɓduuji noon addi ɗum en ko luure dawrugol ɓooyɗe e kese. Ko waɗi mi wiyde ko ɗe ɓooyɗe, ko sabu ɗe mbaɗata ko hakkunde Militeer en laamiiɓe e dental fedde Musiɗɓe juulɓe ɓee (ikhwaan muslimiin). Ɓeen ɗiɗo noon wonaa hannde luural mum en fuɗɗii, luural hakkunde maɓɓe fuɗɗiima gila ko wonaa hannde,
so en nduttiima e daartol seeɗa, ma en taw ndee fedde sosaa ko hitaande 1928 e gardagol e miijo ceernaajo biyateeɗo Hasan al Banna ngam yiɗde dartinde laamu juulɓe, e wiyde makko.
Ngila ndeen haa jooni, ndee ɗoo fedde e laamu Misra ɓooyataa hawrude, tuggi ko e laamu ronaa-ronni ngoodnoongu ndeen nguu, haa yottii laamu militeer en njiɗngu artude jooni nguu, caggal nde liɓaa e hitaande 2011 (tuggi Muhammad Nagiib 1952 haa Husnii Mubaarak 2011).
So en ngartii noon e ko waɗi en wiyde luure ɗee ko kese, ko ngam anndude ubbiti ɗe jooni ko follo konunkeewo waɗngo ɗoo ñannde 03/07/2013, follungo hooreejo “Muhammad Mursi” jeyaaɗo e dental musiɗɓe juulɓe ngal, tawi addi ngal ko wiyde gardiiɗo kunu nguu, hono jeneraal “Abdul fattaah Siisi” ko haɗde hare waɗde hakkunde ɓiɓɓe leydi, ngam misranaaɓe heewɓe njaltii e seppooji ñalnde 30/05/2013 yiɗde liɓde Muhammed Mursi, sabu gila o laamii haa ndeen, o waɗaani hay huunde, alaa ko woni haaju makko so wonaa gollude no dental makko ngal feewnitorii e heɓindaande gollorɗe leydi ndii fof, e wiyde maɓɓe kamɓe luutndinooɓe ɓee.
Kono tuggi ndeen haa jooni, misranaaɓe wonduɓe e M. Mursi mbo hay gooto anndaa to woni haa jooni, heewɓe ndartaaki jaltugol salaade follo ngoo. Won heen ko ikhwaan en, won heen ko saliiɓe ko keɓnoo e ndimaagu seeɗa ɓaawo finnere 25/01/2011 woto yahrude nii tan, kadi e salaade laamɗo cuɓoraaɗo suɓngo laaɓngo cer folliree nih tan.
So tawii seneraal Siisi wiyiino addani ɗum follude Muhammad Mursi ko woto hare waɗde, walla ko reende piɗtaali misranaaɓe ne, gila follo ngoo waɗi haa jooni misranaaɓe ndartaaki e maayde, ko wonata ujunnaaje 4 000 pawɗe maayii, tawa kadi ko Polis e militeer mbarata ɓe, hay sinno noon ko saliiɓe laamu jooni ɓee tan mbaretee …
Wargo ɓurngo bonde noon waɗi ko ñalnde 14/08/2013, ñalnde ɓe pusata dingire to yimɓe Mursi mbaatinoo hina calii yahde haa Mursi arta e jappeere mum, ɗeen ngoni : dingiral Raabi’a al adawiyya to legal Madiinatu Nasri, e dingiral Nahdatu Misra yeeso Jaaɓi haaɗtirde Keer, to leegal al Giiza, sabu e wiyde won e yimɓe wonnooɓe toon ko wonata 2 000 neɗɗo waraama warngo bonngo won heen nii tawa ko gaañinooɓe nduppaa, woto anndeede holi no mbariraa!
Ɗum fof e wayde noon, addanaani wonduɓe e Mursi ɓee hina njokki salaare mum en e seppooji mum en, laamu nguu kadi hina jokki warde ɓe, ko ɗoo noon ko hulɓinii heen koo woni, sabu so gooto fof fooɗii woppaani tan, so alaa pooltiiɗo, ko fooɗatee koo taƴat, Misra noon hannde ko ko ɓadii taƴde so Alla faabaaki ɓe.
Laamu nguu ko ko felliti woɗɗinde ɓe laamu, kamɓe ne ko fellitɓe heɓtude hakkeeji maɓɓe walla ɓe maaya. Ko ɓeydi tampinde ɓe, ko yimɓe wondunooɓe e Mubaarak ko kañum en njogii jaayɗe, njogii polis, njogii militeer, ko ɗuum waɗi so a wonii nder leydi ndii, so a yahaani to seppooji saliiɓe ɓee ngoni too, cikkataa ko hay huunde alaa e leydi ndii, so wonaa jam ɓolo, sibu wonaa tele, wonaa rajo, hay gooto hollirtaa ko feƴƴata kon.
E kaa ngonka ngonaaka noon, naamnal potngal naamneede ko : Hol to Misra hucci ?
Kuɗol: Abdullaay Yerel Soh
Misra/Keer


text:
Yero Gise kaalen haala golle maa e enternet !
Saakitaama ñannde : Hesɗintinaama ñannde :
Nde yontere Ko mbiiɗon ƴaɓɓotoo e ndingiral muuɗum ko suka biyeteeɗo Yero Gisse. Oo suka ko Matamnaajo taweteeɗo saare Gijilon (Senegaal).
O sosii e hitaande ujunnaaji ɗiɗi e sappo e tati blog o inniri ɗum www.yeroguisse.org Fiirti ko dillata ko e bange karallaagal kessal, o moƴƴinii loowre nde gandanɗaa tawetee heen ko binndii, daarti, joljole aduna, eko heewi honno kabaruuji fuuta, dawrugol, faggudu, pinal hanki, fina tawaa fulɓe, diine, coftal ɓalli e ko way noon e ko way noon. E nder oo ɗoon blog ene tawee haa jooni ŋoƴaaƴi renndo fuuta, hirjanooji eko fewti e reende tariinde, ngam daɗde e waylo waylo weeyo… fandaare Yero noon wona goɗɗum, so wonaa daraanaade leñol e haalde ŋoƴaaƴi mum en haa jogitiiɓe laamu mbatta hakkille e gonka hettuɓe gure dow ɗee.
Fulfulde faaminiinde :
Yontere nde, Isaa Jallo, ekkinoowo en fulfulde, addi ko helmere „Ladde“. Holko seerndi ladde e wuro ? O addi banndi keewdi fii wallude en paamen ɗume won ko fulfulde wi‘ata ladde


text:
4
Naaje se kꞋjee kaan̰ naabm al‑Masige
1 Tap ki num, aakjeki, naaje se lɛ, kꞋjee tɛɗn naabm al‑Masige ɔɔ nakŋ *Raa kɛn ɔyin̰ga kɔyɔ kɛn jeege jeel mɛtin̰ ey se, Raa ɛɗjesin̰ga kaam jije taa jꞋan̰ taaɗin̰ jeege tu. 2 Anum debm jꞋɛɗin̰ga naka kaam jin̰ se, n̰Ꞌɔn̰te tujn̰ ɔrmin̰ do ki. 3 Maam se ɔlum eyo kɛn naase ɓo amki kɔjn̰ bɔɔrɔ dom ki, ey lɛ kɛn jee kɔjn̰ bɔɔrge ɓo am kɔjn̰ bɔɔrɔ dom ki. Ɔɔ maam mala kic ɓo, mꞋkɔjn̰ bɔɔrɔ dom ki eyo. 4 Ɗeere, maakum ki se, mꞋjeele maam se mꞋtuj te ɗim eyo. Naɓo kɛse am kɔŋ ɗaapm taarum eyo. Anum debm kɛn am kɔjn̰ bɔɔrɔ dom ki se, Mɛljege. 5 Taa naan̰ se ɓo kɛn kaaɗin̰ jꞋɔndin̰ jaay aan te ey se, ɔn̰te Ꞌkɔjki bɔɔrɔ do nam ki, anum Ꞌbooyki Mɛljege aɗe ɓaa jaayo. Naan̰ ɓo nakŋ kɛn jꞋɔyin̰ga kɔy maakŋ gɔt kɛn ɔɔɗ se, naan̰ utu an̰ kɔɔɗn Ꞌtooɗn tal. Ɔɔ taar kɛn maakŋ jikilimge tu se, naan̰ utu an̰ kɔɔɗn Ꞌtooɗn tal kici. Jaay ɓo, naŋa naŋa kic jꞋan̰ tɔɔmin̰ do naabin̰ kɛn naan̰ tɛɗa. 6 Taa naan̰ se ɓo gɛnaamge, kɛn ɔlum jaay mꞋtaaɗ taa Apɔlɔs ute maam mala se, taa ute nakgen naaje kꞋtɛɗ se ɓo asen dooyo ɔɔ bin se naase aki kɔŋ deel do taar kɛn Kitap taaɗ se eyo. Bin se naŋa naŋa kic ɓo ɔn̰te magal ron̰ gɛn bɛɛr kuun deb kalaŋ ɔɔ deb kuuy se naan̰ an̰ kɔɔɗn kundu. 7 Anum naai tap ɓo Ꞌtɛɗ roi jukuɗum se gɛn ɗi? Nakŋ naai ɔk se lɛ, Raa ɓo ɛɗi. Ɔɔ nakŋ kɛn jaay jꞋɛɗisin̰ kɛɗ sum se, gɛn ɗi jaay naai Ꞌmagal roi aan gɔɔ Raa ɓo ɛɗisin̰ ey se? 8 Naase Ꞌsaapki ɔɔki nakŋ maakse je paac ɓo, ɔŋin̰kiga ɔɔ naase ɓo Ꞌtɛɗkiga jee nak dɛnge ɔɔ naase ɓo Ꞌtɛɗkiga gaarin̰ge ɔɔ naaje lɛ, kꞋgaarin̰ge eyo! Maam mꞋje se kɛn naase ɓo gaarin̰ge ɗeer num, ɔɔ ute naan̰ se naaje kic jꞋkɔsn gaara ɓɔrse ute naase. 9 Maam mꞋsaapm mꞋɔɔ naajen *jee kaan̰ naabm Isage se, Raa tɛɗjen kꞋtɛɗga mɛtn jeege tu aan gɔɔ jee kɛn kꞋtɔkɗe gɛn ɓaa tɔɔlɔ. Aan gɔɔ naaɗe se Raa ɔn̰je naaje kic do *duni ki se jꞋaakjen mɛtje naan *kɔɗn Raage tu ɔɔ naan jikilimge tu. 10 Taa *al‑Masi se, naaje jꞋaakje aan gɔɔ jee dɛrlge, num gaŋ naasen kɛn Ꞌdɔɔkkiga ute al‑Masi se lɛ, jeege aaksen naase se Ꞌtɛɗkiga jee jeel‑taarge! Naaje se jꞋaakjen aan gɔɔ jee ɔk tɔɔg eyo ɔɔ naase lɛ, jeege aakse naase se jee ɔk tɔɔgɔ! Naase se jeege aalsen maak ki, naɓo naaje se lɛ, nam tap ɓo aaljen maak ki eyo! 11 Bini ɓɔrse kic ɓoa ute maane utu tɔɔljen tɔɔl rɔk. Kal tuusje kic ɓo utu daayjen daaye ɔɔ jeege utu Ꞌlee dabarjen dabara ɔɔ naaje jꞋutu kꞋlee lee wari rɔk. 12 Naaje kꞋdabar kꞋtɛɗn naaba ute jije jaay ɓo kꞋjꞋɔsɔ. Jeege naajje ɔɔ naaje kꞋjꞋɔɔɗɗen ɓooro. KꞋdabarje kic ɓo naaje kꞋjꞋaay kaamje kꞋjꞋaasin̰a. 13 Naaje se, jeege lee taaɗjen taar iŋg kus roje ki ɔɔ naaje kꞋtaaɗ jeege tun se ute taar nijim kɛn ɛɗɗen kaay kaama. Bini ɓɔrse kic ɓo jikilimgen duni ki se, aakjen naaje se aan gɔɔ iɗikŋ roa ɔɔ aan gɔɔ nakŋ do danos ki.
Jee Kɔrint ki se Pɔl jeɗe aan gɔɔ gɛnin̰ge
14 Kɛn ɔlum jaay maam mꞋraaŋsen taargen se, taa mꞋasen kɔl maakŋ sɔkɔn̰ ki eyo, num aan gɔɔ naase gaan maakjemge se, mꞋje ɓo mꞋasen kaal bisi ki. 15 Anum kɛn ɗoobm *al‑Masi ki jaay ɔkki jee dooyge dupu‑sik kic num, bubse se kalaŋ sum. Ɔɔ maam kɛn mꞋtaaɗsen Labar Jigan gɛn al‑Masi se, ɗoobm Isa al‑Masi ki se, maam sum ɓo mꞋtɛɗga bubse. 16 Bin ɓo maam mꞋdɛjsen mꞋɔɔ: uunki bɔlɔtn maama. 17 Taa naan̰ se ɓo, maam mꞋɔlsen Timote kɛn goon kɔɔn̰ maakuma ɔɔ debm tuj ɔrmin̰ eyo ɗoobm Mɛljege tu. Kɛn naan̰ jaay ɓaa ɔŋsega se, naan̰ asen taaɗn ɗoobm kɛn maam mꞋleen ɗoobm Isa al‑Masi ki se. Ɔɔ gɔtɔ ɓaa se paac, maam mꞋdooy jeegen *eglizge tu paac ute ɗoobm se.
18 Jee mɛtin̰ge maakse ki se, magal roɗe. Naaɗe saap ɔɔ maam mꞋkɔŋ tɛrl ɓaa gɔtse ki eyo. 19 Kɛn Mɛljege je num, sɔm mꞋutu mꞋɓaa gɔtse ki, ɔɔ kɛn maam mꞋaanga num, mꞋɓaa booy mɛtn taar jee kɛn magal roɗe se sum eyo, num mꞋkaakŋ nakŋ kɛn naaɗe lee tɛɗa. 20 Kɛn jeegen jaay Raa ɔs gaar doɗe ki se, naaɗe taaɗin̰ ute taarɗe sum eyo, num maakŋ kiŋgɗe ki se, naaɗe taaɗ tɔɔgŋ Raa. 21 Naase tap ɓo Ꞌjeki ɗi? MꞋasen ɓaa kɔŋ ute taar urlu ɔɔ ute maak‑je lɔɓu Ꞌjeki mꞋasen ɓaa kɔŋ ute sirɗi lɛ?


text:
Home -- Fulfulde -- Perform a PLAY -- 004 (Prayers can cause miracles)
4. Torndeeji ɗin waɗay kaawakeeji
Hari ðate ðen no wondi e collaari, naange ngen no wuli iwrude ka kammu. Torotooðo on no jooði ka sera laawol. Nde o nani hito paðe goððo woo, o fonta jungo.
Bartimaawu : "Wallee lan! Okkoree lan kaalisi."
Yimåe goo no yurmetenoo-mo, woååe goo kañun haajaaka e makko.
Ñannde goo, hari hino wa’i wa si tawii yimåe saare Yeriiko nden fow no yaltidi nde wootere.
Bartimaawu : "Ko honðun waði?"
Gorko goo : "Ko Iisaa, Åiððo Alla on, woni e feýýude, ðun ko on yiðuðo yimåe åen, sellinoowo on nawnuåe åen, wurnintina hay mayåe åen."
Barimaawu bunðo on heewi tama’u. Hara annabi Iisaa nanay hito makko?
O noddiri ittiri åernde makko fow on mo gite makko waawaa yiide :
Bartimaawu : "Iisaa, a fabotaako lan? Yurminan!"
Woååe e heðitinooåe mo åen monii, sonkani mo kanko bunðo on.
Gorko goo : "Fanku, pottoðaa ðoo, si wonaa ðun ..."
Noddugol annabi Iisaa ko ko toøaa non? Oo’o!
Bartimaawu heðaaki yimåe åen; wurin, o åurti ewnaade, wi’a :
Bartimaawu : "Iisaa Joomiraaðo, faabo lan, mi torike ma!"
Annabi Iisaa heðoto yimåe åen fow. O heðoto kadi torndeeji mon ðin.
Kitaabul-Muggadasi on holli wondema annabi Iisaa dartii, o yamiri :
Iisaa : "Addanee lan bunðo on."
Onsay Bartimaawu darii yeeso Åiððo Alla on. O yi’aali mo, kono o deýýiti, himo wondi e hoolaare yeeso makko. O heðike hawa annabi Iisaa wonduka kan e giggol.
Iisaa : "Bartimaawu, ko honðun faalaðaa e juuðe an? Ko honðun faalaðaa yo mi waðane?"
Bartimaawu miijitaaki ko juuti. Ko o åurnoo faaleede kon wontani mo tornde :
Bartimaawu : "Joom an, ko yo mi hettu giiðe an ðen."
Åay annabi Iisaa nanii faale makko on, o wi’i mo.
Iisaa : "Wuntu! Åay a gomðinii lan, mi sellinte."
Fewndo ontuma, gite Bartimaawu ðen udditii ko laaåi poy. Gite makko ðen yi’i on heðitiino toraare makko nden e on heðitiiðo ewaango makko ngon.
Himo heewi weltaare, o jarni annabi Iisaa, gila nden Ñannde, o jokkiri annabi Iisaa ittiri åernde makko nden fow.
Ka Kitaabul Muggadasi, Allaahu on no daali :
"Janto lan fewndo annde, mi faaboyto-ma, teddinaa-mi kadi."
Yewtooåe : Fillitotooɗo, Bartimaawu, gorko goo, annabi Iisaa
© Copyright : CEF Allemagne


text:
Faamamuya joganooɗo e « ndonaandi pinal » waylima no feewi e duuɓi capanɗe cakkitiiɗi ɗii. Ina jeyaa e ko saabii ɗuum kaɓirɗe pinal ɗe UNESCO tafi ɗee. Ndonaandi pinal haaɗaani tan e maandorɗe e dente kuule. Ina jeyaa heen kadi aadaaji kam e geɗe guurɗe donaaɗe e njaatiraaɓe, ko wayi no aadaaji jangtaaɗi, ñeeñe pijirlooji, aadaaji renndo, goowaaɗi e kewuuji welnere, gannde e baɗe jowitiiɗe e sewlo (tago) e winndere walla kadi gannde e ñeeñe katojinaaɗe nder fitiramgollaagu.
Ndonaandi pinal ndi memotaako, kañum fof e farwude, ko geɗal kimmungal nder kisnugol keewal pine e sahaa julyultondiral ɓeydotoongal ñalnde kala. Anndude ngaluuji pinal ɗi memotaako renndooji ceertuɗi ɗii, ina nafta e kaaldigal hakkunde pine, tee ina semmbina ɗooftagol aadaaji nguurndam goɗɗi.
Nanondiral kisnugol ndonaandi pinal ndi memotaako ngal UNESCO jaɓnoo e hitaande 2003, ina sakkiti calɗi nay mawɗi ɗo ndonaandi pinal ndi memotaako feeñata :
– Aadaaji e haala njangtaaka ; ine jeyaa heen ɗemngal sabu mum wonde daabaa ndonaandi pinal ndi memotaako ;
– Ñeeñe kewuuji (spectacle);
– Baɗe renndo, aadaaji e kewuuji welnere ;
– gannde e baɗe jowitiiɗe e sewlo (tago) e winndere ;
– gannde e ñeeñe katojinaaɗe nder fitiramgollaagu.
Yeruuji ndonaandi pinal ndi memotaako peeñirtaa tan e sifaa gooto, yoga heen ina mbaawi soomde geɗe ummoriiɗe e fannuuji ceertuɗi. Yeru aada gooto ina waawi waɗde gaaci e ngamri ɓooyndi, cefi e jimɗi, comci kam e geɗe dewirɗe, kam e baɗe jotondirɗe e aada e kewuuji, wondude e hakilantaagal e ganndal laaɓtungal nokku gaadoraaɗo oo.
Ko noon kadi, geɗe ndonaandi pinal lugge ina peeña e kewuuji welnere rewrude e jimɗi, ngamri, mogo, ñameele, aadaaji jangtaaɗi, e tinndi, e gannde fitiramgollaagu e coftal ɓalli kam e belne goɗɗe.
Ɗum noon, ɗo ndonaandi pinal ndi memotaako tawetee haaɗaan tan e calɗi 4 limtaaɗi dow ɗii.
Dowlaaji ɗii ina mbaawi huutoraade fannuuji goɗɗi. Geɗe ɗee ina mbaawi seertude fawaade e dowlaaji. Eɗen mbaawi huutoraade kadi calɗi tokoosi ɗi won leyɗe ganndiraaɗe ndonaandi pinal ndi memotaako kuutortoo, ko wayi no « pijirlooji e cofte ɓalli gaadoraaɗe », « aadaaji ndefu », « ngaynaaka », « njilluuji » walla « nokkuuji maanditorɗi ».


text:
Ngoo ɗo seppo yam-yamo ko to leydi muritani. Sepppo ngo ko hollude aduna o mettere won’daande e bare ɗe laamu isra’iila warata palestiinnaaɓe, sabu nguutu mum e fedde hamaas…
Tawi noon laamu muritani e gardal ma’awiya wuldu taayaa waɗiino ɓaleeɓe haa teeŋti e fulɓe leydi mum en muritani, hono ko isra’iila waɗata e dow sapalɓe palestiinnaaɓe ko.
Kadi ma’awiya riiwriino ammbaasaad leydi isra’iila sabu isra’iila nani wara sapalɓe toon to palestiin e libaŋ e diiwanuuji sordani fof, kadi isra’iila nani heɓta leyɗe palestiinnaaɓe gila e dawaa dawi. Tee e oon sahaa tawi kanko laamɗo muritani omo jokki warde e heɓtude leyɗe ndema e ɓoorde kamɓe ɓaleelɓe ɓe haa teeŋti e fulɓe ɓe e postooji mum en liggantonoo leydi mum en ina nguuri heen.
Aduna hannde gulloowo jamma e ňalawma sapalɓe nani momtee e jeyi mum en o, oon aduna meeɗaani haalde e baɗe bonɗe ɗe laamɗo ma’awiya waɗi yoga e ɓiɗɓe leydi mum ɗe.
Hay gooto yahdaani – jaɓaani yo isra’iila war sapalɓe ɓe heɓta kese e koɗorɗe mum en. Kono yo aduna o anndu leyɗe ɓaleeɓe haa ɗoo jooni nani keɓtee e nder leydi muritani, tawa ko leňol e laamu heɓtata ɗum e leňi jeyɗi leydi ndi ɗi.
Hannde – hannde ɗayub ardugaan laamɗo turki wiyi : min ndeƳƳataa e yeeso aduna o fof so wonaa min nganndina aduna o laamu isra’iila ko laamu teroriste en.
Leyɗe keewɗe hannde nani nduuňtata palestiinnaaɓe bone laamu isra’iila.
Eey ɗuum ko huunde fotnde won’de yooɗnaande e dow goonga.
Kono kala ko ma’awiya waɗnoo ɓaleeɓe muritani e duuɓi 1984 – 2005 yo ɗum haale , sabu haa jooni ɓiɗɓe ɗiin leňi muritaninaaɓe nani nguuri e ɓitteende , ɓee heen jiɗnaaɓe mum en mbaranooma ɓeya mooranooma e golle mum en mbaɗtaa miskineeɓe ( waasɓe – alɗitɓe ) heddiiɓe ɓe njaltinaa leydi mum en payraa senegaal e mali, jawdi mum en heddaa toon to muritani , laamu e ɓe laamu moji ɓe ňaami ɗum ngarti njooɗii ina piya ɓe njaltinaaka leydi ɓe.
Kamɓe ɓeen ɗoon ɓaleeɓe e ɓeni peccii ɓee heen nani keddii e won’de muritaninaaɓe ɓeya nani ngontoyi senegaalnaaɓe e malinaaɓe.
Woodiino heen hooɗnaaɓe muritani kono ko ɓuri heewde e maɓɓe keɓaani kayitaaji jeyeede e leydi ndi, ɗuum fof ko e haɗeedee hakke mum e nder jeyi mum, ɓesngu ngootu feccee njaltinee leydi , huunde e ɓesngu artiree e leydi mum wontinee koɗo arani e dow leydi mum, tee aduna fof na fawi heen giyte mum haalaani.
Aduna o hannde e keewgol pelle mum kaɓotooɗe penaale kaɓantooɗe yimɓe hakke mum en , tooňaaɗo o woto fadeede haa wulla, sabu ko ɗuum pelle ɗe njahata.
Idrissa Kah
seppo yam-yamo ko to leydi muritani
Ngoo ɗo seppo yam-yamo ko to leydi muritani. Sepppo ngo ko hollude aduna o mettere won’daande e bare ɗe laamu isra’iila warata palestiinnaaɓe, sabu nguutu mum e fedde hamaas…


text:
Kariim Khaan, porkileerjo keso ÑBH (CPI) foɗɗike golle mum hannde
Saakitaama ñannde :
Porokireerjo tataɓo ñaawirde bononndaaji hakku-leyɗeele CPI suɓaaɗo keso oo, fuɗɗoto golle hannde alarba. Karim Khan, briktaninaajo mo duuɓe cappanɗe jowi ko laabiyankoojo aduna yankoojo nantuɗi innde. O ardoto duuɓi jeenay ka CPI. Faatumata SI SAAWANE
Arane e piile habbiiɗe Karim Khan, no faati e laatinnde golle ɗe Faatu Bensuda ronki hommbude. Alhaali Omar El Beshir, laamɗo kiɗɗo Sudan mo Bensouda ronki nanngude ñaawa. Ñaawoore taƴaande e alhaali Loran GBAGBO laamɗo kiɗɗo Koddiwaar lewru tataɓuru ndee hitaande. Himo haani ndartude noone yiilirde makko nden ngam o waawa waɗude golle laatiiɗe. Ko ɗum woni taskaare nde annduɓe no golle CIP yahrata holli.
Hino farlii mo kadi ɗaɓɓugol pehe kese wallayɗe heɓude seedeeji. E hino le fehre CPI yaajaan, tawi kadi e leyɗe heewɗe yiɗaa gollidude e ndun suudu ñaawirdu. Alhaali leyɗeele Afrik heewuɗi no habbii Karim Khaan. Wano Sentrafrik, ñaawooje anti-balakaaɓe ɗiɗo Yekatom et Ngayssona. Gooto tawanooɗo e seleka'en naɓaaɗo ɗee balɗe to CPI ton. Koɗɗiwaar kadi, Simoon Gbagbo no haana nanngeede tefooje udditee e hoore makko. Mali kadi, alhaali Al Hassan no haani laaɓuude ɗoo e hitaande 2030 sa’i mo happu laamu Karim Khan timmata.
#CPI #KarimKhan #rfifulfulde


text:
Inɗe laaɓi men mate ene haani wayleede ?
Saakitaama ñannde :
Sakiraaɓe hannde toɓɓuɗen e yeewtere Ko mbiiɗon ko yowitii e inɗe laaɓi, walle mbiyen mbeddaaji men ɗoo e Afirik. Mate inɗe goodunooɗi illa e kolonaaku illa e wawtu tuubaaku en ene haani yoppireede noon.
Ooɗo wakati ko ɗum haala mawka. Bandiraaɓe mate yontaani hannde sukaaɓe ɓe ngandine ko taaniraaɓe ɓe, mawɓe adiiɓe ngollinoo, faa ɓe pina ɓe keɓa duttorɗe, tiimtorɗe, koɓe paarnorii ? Ko ɗum woni naamdal ngal. Njaadaten e ɗow nde toɓɓere ko taarikiyanke biyeteeɗo Abderrahman Ngayde. Oo ko mbindoowo, ko bittoowo, ko janginoowo taarik, ko wiyete e tuubakiri “histoire moderne et contemporaine” e duɗal mangal “Cheikh Anta Jopp”. Ma o addu yiyandemakko e toɓɓere nde


text:
Ñalnde 18 abiriil 2013 to Wagadugu, dowla Mali e jooɓnaaɗo konngol mum kolonel Muusaa Siŋkoo Kulibali; siifondiri e murtuɓe tuwareg en e gardagol Bilaal Ag Aseriif e Algabaa Ag Intalla nanondiral ngam artirde jam e nder leydi Mali, ɗum fof e dow gardagol hooreejo leydi Burkina Fasoo, hono Belees Kompaawore.
So eɗen ciftora noon, ina wayi no murtuɓe tuwareg en umminiino fiyannde e maayirɗe
Ñalnde 18 abiriil 2013 to Wagadugu, dowla Mali e jooɓnaaɗo konngol mum kolonel Muusaa Siŋkoo Kulibali; siifondiri e murtuɓe tuwareg en e gardagol Bilaal Ag Aseriif e Algabaa Ag Intalla nanondiral ngam artirde jam e nder leydi Mali, ɗum fof e dow gardagol hooreejo leydi Burkina Fasoo, hono Belees Kompaawore.
So eɗen ciftora noon, ina wayi no murtuɓe tuwareg en umminiino fiyannde e maayirɗe
hitaande 2011, caggal pusgu dowla Libi e gardagol Kaddaafi ngam ndaartude jeytaare (indépendance) diiwaan rewo mali oo, lollirɗo ASAWAAD.
Kono oɗon ciftora kadi, ɓe mballondirnoo e ɗuum ko e goomuuji konuyaŋkooji ownooɓe lollirɗi AQMI, MUJOA, ANSAAR DIIN ekn… Kono, nde ɓooynoo tawi poolguuji keewɗi ndañaama e wolde hee (feccere e leydi Mali tiimaama), ɗiin goomuuji pelliti riiwde ɓe (hono MNLA : fedde tuwareg en ndee), nde wonde ɓe ɗaminiima haŋkati wonde ɓe ndañii fartaŋŋe no ɓe compiri « dowla diine » e nder diwaan hee, muuyannde kala pelle ownooɓe to bannge winndere ndee kala.
E nder lewru saawiyee 2012, feere Aqmi e wallidiiɓe mum maayti e nder reedu sabu fiyannde « serval », ɗum woni wolde nde leydi Farayse umminnoo ngam riiwde ɓe e nder leydi hee. Ɓe carii, ɓe caakii e nder diwaan saahel oo wonande kay waawnooɓe daɗde heen, ko heddii koo boomii e wolde hee, kañum e yoga e kaɓirɗe mum en bonɗe. Ko e nder nguun ndiiwgu fedde wiyeteende MNLA ndee dañi artude e wuro rewo leydi ndii wiyeteengo Kidaal, sompi heen konu mum kono ko e jaɓgol konu Farayse sabu ina wayi no hiisetee hannde mooliiɓe ko leydi Farayse. Alla tan kay anndi hol ko ɓe paanditii heen, sabu hay e lewru suwee hee, konu Mali (nde wonde ɓe « ñawndiima ») puɗɗinooma ummanaade ɓe, haa ndiiwi ɓe e wuro wiyeteengo Nafiis, ndaaŋani wuro Kidaal kono ko konu Farayse faliiɓe e ɗuum.
Termondiral Wagadugu : E baawnugol dowla Farayse, ina wayi no farliima e dowla Mali yo haaltide e fedde MNLA ɗaɓɓannoonde jeytaare mum en, mbele maa wood ɗo ɓe nanondiri e feere ɗowgol leydi ndii, kono tan ko e fawaade e « keɓtingol wonde dowla Mali ko gooto tan foti wonde », tawde wonii tuwareg en, woytoraandu mum en ko wonde ko « ɓe ɗawaaɓe e fiyakuuji leydi ndii», ƴeewee hol no ɗeen caɗeele ñawndirtee. Ko ɗum saabii joɗnde termondiral hakkunde dowla Mali e murtuɓe tuwareg en to Wagadugu. Ɗum saɗtii no feewi, kono e dow baawnugol leydi Farayse, e denndaangal ko wiyetee renndo winndereewo nde (communauté internationale) ɗum woni : Cedeao, Onu, nde wonde ɓeen ngardini ko juɓɓingol woote hooreleydaagal potɗe waɗde ñalnde 28 suliyee, yiɗde mum ko addude deeƴre e kisal e leydi hee kala (teeŋti noon e diwaan Kidaal oo) mbele wooteeji ina ɓennira peewal.
Geɗe tati ɓuri saɗtinde kaaldigal ngal, sabu dowla Mali ɗaɓɓunoo ko adii fof ko yo murtuɓe ɓee lelnu petelaaji mum en, konu Mali hanndoo diwaan oo kala ; kala e maɓɓe tuumanooɓe wonde mbaɗiino bonannde mawnde (crimes contre l’humanité) e wolde hee, nanngee, tottee ñaawirɗe Mali walla winndereeje, etee, e nder kaaldigal hee, pelle goɗɗe ina poti jeytoreede heen, ko wayi no « Ganndakoy » (sonraay en ɓuri doolnude e mayre) e fedde aarabeeɓe Asawaad. Murtuɓe ɓee ɗaɓɓunoo ko kala ko yowitii e dowla Mali hol to ar e diwaan Kidaal hee, ɗum woni larme mum e administarasiyoŋ mum, wonde kadi hay gooto fotaani nanngeede saka naweede ñaawirɗe etee, ɓe lelnataa petelaaji maɓɓe haa anndee tawo ɗo nanondiraa, etee ɓe njaɓaani kaaldigal e goɗɗo naatnee heen, ko wonaa pelle tuwareg en ɗee (MNLA e HCUA).
Caggal ko ɓuri balɗe sappo termondiral (ko fodanoo e balɗe tati), nanondiral dañaama, caggal nde won e laamɓe naati e nder haala hee (Alasan Watara to Koddiwaar e Holand to Farayse) mbaawni laamɗo Maali Jom Kunndaa Tarawore, yo jaɓ won geɗe ko wayi no, hoto nangto wonde maa pelle goɗɗe njeytoree e kaaldigal hee, walla maa murtuɓe ɓee njoƴƴina petelaaji mum en, ko adii nde konu Mali naatata e Kidaal. Kono murtuɓe ɓee kadi kollitaama wonde waɗnooɓe bonanndeeji mawɗi ɗii, kaan haala waawata ubbeede etee maa ɓe njaɓa wonde konu Mali e njuɓɓudi laamu mum ko ko artata e nder wuro Kidaal ngoo ko adii nde wooteeji ɗii mbaɗata.
E joofnirde haala tan, termondirtunooɓe ɓee njaɓii siifondirde nanondiral gadanal potngal wallitde newnude juɓɓingol wooteeji e nder lewru suliyee, caggal noon balɗe capanɗe jeegom (60) nde hooreejo leydi toɗɗaa, eɓe poti jooɗtodaade ngam siifondirde nanondiral kesal naworngal yimɓe kala, potngal etaade ñawndude luure ɗee kala, teeŋti noon ɗawre nde leƴƴi rewo ɗii ngoytotoo ndee. Ko ɓuri maantinde e nanondiral ngal ko kamɓe fof ɓe njaɓii :
– Gartugol konu Mali e njuɓɓudi laamu mume nder Kidaal e diwaan mum kala, kono ko e keesndagol konuuji ONU e MISMA ngam falaade pelɓondire baawɗe feeñde e cawndondiral hakkunde konuuji luurdunooɓe ɓee.
– Kanndagol konuuji MNLA e nder nokkuuji keertiiɗi ko adii nde ɓe lelnata petelaaji maɓɓe caggal kaaldigal keborngal waɗeede so wooteeji hooreleydaagal ɓennii.
– E ɓe nanondiri kamɓe kala wonde maa ɓe ndarano no wooteeji njuɓɓiniraa e dow leydi Mali hee kala tawa ko e deeyre e kisal.
– Kamɓe fof kadi ɓe nanondiri wonde alaa e maɓɓe potɗo umminde fiyannde e oo sahaa mo kamɓe fof foti wonde haajuuji maɓɓe ko kisal ɓesngu Mali, deengol siwil en e jawɗeele mum en e kala ko ina newna wooteeji paaɗi ɗii.
– Kamɓe fof eɓe poti daranaade falaade kala bonannde huccinaande e leydi Mali, teeŋti noon e ummortoonde e goomuuji innitortooɗi diine ownooji hakkillaaji.
– E ɓe nanondiri wonde e ɓe poti darnude goomu potɗo sunnaade denndaangal geɗe kiiseteeɗe ko bonanndeeji mawɗi e jaɓɓugol jojjanɗe aadee mbele eɗum rewnee laawol, sariya potɗo ƴetteede heen fof ƴettee.
Hol no njiyru-ɗen nanondiral ngal ?
Ina laaɓani en tan wonde nanondiral ngal ko naftowal dowla Mali tawde wonii ngal gaddiima ngootaagu leydi mum e dow gardagol dowla laawɗuɗo oo. Ɗum firti ko yiɗde MNLA faltaade, sompa dowla e nder rewo Mali aaɓnotaako hankati. Ina jeyaa e ko walliti ɗum, faraysenaaɓe tuumanooɓe wonde ko kam en ƴaañi MNLA (yaakoraade ɓeen ina mbaawi falanaade ɓe goomuuji ownooji) paamii wonde alaa ko ɓe mbaawani ɓeen walla nii fiyannde maɓɓe newnii naatgol ɓeen e leydi Mali e tiimgol mum. Kono kadi pellital renndo adunaŋkeewo ngoo falaade terorist en ɓee e salaade fuɗɗude caru e nder dowlaaji Afrik ɗi nganndu-ɗaa keeri mum en no mbayi naatnaatondirde nii, mbaawa wiyeede ina pirtee.
Jaɓde compugol dowla e nder diwaan rewo Mali ko rokkude fartaŋŋe goomuuji yeeyooɓe dorog, tarafikaa en e ownooɓe hakkillaaji no ndañiri ƴaañgal mbele ina tiima dowlaaji Afrik bannge worgo saharaa, ɗum ɗoon noon wonaani hay nafoore leyɗeele Orop ɗee.
Ko ɗum waɗi maslooɓe ɓee kala njiɗi ko ndaartude feere no ñawndiri saqqa koɗdigal hakkunde leƴƴi koɗɗi e nder Mali e dow kormagol hakke kala heen leñol, tawa ko e nder dowla gooto. Murto tuwareg en ko huunde ɓooynde gila e kitaale 1963, nanondire keewɗe nanondiraama hakkunde maɓɓe e dowla Mali oo (91-92 ; 2001-2002; 2006), kono wayi ko no alaa fof nde saqqa oo ñawndaa, ko ɗum waɗi ngol laawol, ɗum foti wonde ko safaara goonga e goonga, teskotooɗo hakkeeji tuwareg en, rokka ɗum en won ndeen wellitaare to bannge faggudu e pinal e dow noon kormagol doosgal dowrowal dowla Mali. Ko waawi heen wonde fof “JAM ƁURI HAMMADI”.
Gelaajo


text:
Kabaaruuji Yontere no jaɓɓoo Belco Moussa Barry, jaayndeyanke to Mali
Saakitaama ñannde :
Koɗo men hannde e kaa taskaram Kabaaruji Yontere ko Kabaaruuji Yontere no jaɓɓoo Belco Moussa Barry, jaayndeyanke, gardiɗo kabaaru fulfulde to AMAP, Keblowo, windiyanke to Mali
E nder Taskaram men hannde en kaali e Niger, Konukooɓe Sappo e jeegom mayi jeegom ɓarmi e piyande wannde Asaweere nde e nokku Tillia e diiwal .
To Burkina Faso, Jogiɓe kaɓorɗe ɓe andaka mbaɗi fiyande hanki altine to Hantoukoura falde Foutouri. Ko ɓuri sappo e siwil en maayi yimɓe hewɓe keɓi gañannɗe.
Jaadiyanke Béchir Ben Yahmed horeejo walla moƴƴinɗo jaaynde Jeune Afrik mo duuɓi cappanɗe jeenay e tati maayi to faransi.
Ñalande adunayankore teddinirande jayndiyankagal mawninama ñande tati lewru ndu gonnɗen ndu. To Cameroun fedde jaydeyankoɓe ciftori jaydniyankooɓe sokaaɓe


text:
Deftere ɗimmere Muhammadu Faliilu Sih yaltii, ina tawee ɗoo : ƊOOYENE
-
Assalaamualeykum,
ko ardii fof ko weltanaade ceerno Muhammadu Faalil Sih, e duwanaademo juudde nguurndam e moxxude battane.
Naamnal am ko so nezzo yizii e defte hee, holno wazata haa daña heen?
Ngonmi ko zoo e leydi men ITALIE, njeyaami ko toon e wuro men Madiina Gunaas, (SN). Mbezo hatojini heen no feewi.
.Tong: +39 35 18 34 71 36
.E-mail: pulaagu.srd5@gmail.com
On njaaraama,
on mbeltanaa,
on duwanaama!
Siraaji jallo Piacenza (IT)
-
Mi salminii on,
Mbezo yizi habreede kala ko faati e joljole golleeji mon paayodinzi.
On njaaraama.
-
-
Eywa mi jami


text:
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Jaaynde ndee wiyi wonde, laawol ɗiɗmol ko laamu nguu ina etoo soodde kaɓirɗe ñukkindo yimɓe, caggal nde ɓe njiyti wonde ngu etinooma ñukkindaade ɓiɗɓe leydi ndii ko adii ɗuum, tawi rewraani e juɓɓule kisal e kabaruuji leydi ndii.
Tee e nder ɗuum, leydi men pertii heen miliyoŋ e feccere dolaar (hedde 570 miliyoŋ ugiyya). Caggal ɗum noon, ɓe nanngii italinaajo gooto ine wiyee Gustavo Vesirto, ɓe coki ɗum ko ekkol polis. Ɗumɗoo noon, e wiyde parti biyeteeɗo UNAD, “siftinta en ko hafeere Senusi, tee ina ñiiɓna e nder aadaaji laamu nguu, dahgol yimɓe ngam juloraade ɗum en”. E nder ɗuum, UNAD wiyi “ina luundii noo feewi kala feere ñukkindagol ɓiɗɓe leydi ndii, tee ina ɗaɓɓi e laamu nguu nde ɗooftotoo sirluuji e jokkondire yimɓe, hono no wiyraa e doosɗe leydi hee nii”. Aɓe ɗaɓɓi e laamu hee nde “huutortoo jawdi leydi ndii e nafoore yimɓe leydi ndii, waasaa ñukkindoriraade ɗum en.” Ɓe mbiyi aɓe ɗaɓɓi e laamu nguu nde “ɗooftotoo hakkeeji tumarankooɓe”, yo ɓe “ñaaw italinaajo oo, walla ɓe ngoppa mo, ɓe mbaasa sokde mo e fenaande”. E ɓe ɗaɓɓi kadi wiɗto tawa juɓɓule leydi ndii e caggal leydi kalfinaaɗe ɗuum ina njeyee e wiɗtooɓe” ko haalaa koo.
BAB


text:
Nde Annabi Muusaa mo (JKM) yalti, o yahi to leydi Mudeyyana, o mo yahatnoo tan, haa o tawi aynaaɓe ina njarna ndammiri e woyndu sukaaɓe rewɓe ɗiɗo ina ɗoon njooɗii ina njiɗi yarnude jawdi mum en ina padi haa aynaaɓe worɓe ɓe kaljita e jarnugol mum en ngol. E konngol Alla toowɗo oo “ndeen o jolii e ndiyam Mudeyyana o tawii ɗoon renndo yimɓe ina njarna o tawii ɗoonn kadi rewɓe ɗiɗo ina ndeeni” simoore daarti, kaawise : 23 Annabi Muusaa (JKM), wiyi : “onon kam, Ko pad-ɗon ɗoo ?” Ɓe mbiyi : “minen dee, min ngarii ko yarnude jawdi amen kono min njarnaani tawo, min padi ko haa aynaaɓe ɓee ngayna yarnude nde min puɗɗoo yarnude jawɗeele amen e kedde ndiyam ɗam, ngam baaba amen ko nayeejo, refti heen kadi ngolɗoo leñol ñalnde kala wonata ko e haasidaade mo e ko Alla waɗi e makko koo.” Addani ɓe haalande ɗum Annabi Muusaa mo (JKM) ko aynaaɓe ɓee so ngaynii yarnude nguddat woyndu nduu, ngam haasidaade rewɓe ɓee hoto njarnude heen baali mum en, etee ɓe uddirta woyndu nduu ko haayre mawnde nde yimɓe sappo mbaawaa ƴettude, neɗɗo gooto kam enndataa. Nde ɓe njiyi Annabi Muusaa ina heewi doole kadi eɓe njeertii e mum wonndude e nuunɗal, ko ɗum addani ɓe haalande ɗum oon ɗoon fiyaaku. Nde aynaaɓe ɓee ngayni yarnude tan, ɓe ƴetti haayre mawnde ina wonnoo ɗoon, ɓe pawi ɗum e dow hunuko woyndu nduu, ɓe pokkiti. Ɗum fof Annabi Muusaa mo (JKM) ina jooɗii ina ndaara ko ɓe mbaɗata koo fof. Annabi Muusaa muñi ha ɓe ngayni fawde haayre ndee e dow hunuko woyndu nduu, o acci haa ɓe pokkiti, kanko Annabi Muusaa (JKM), o ndaari sukaaɓe rewɓe ɓee, o anndi ko ɓe kaali koo ko goonga. O ummii ɗo o jooɗi ɗoo, o fayi to woyndu too. Ndeen o yettiima o duñi haayre ndee doole makko oole haa haayre ndee ummii e hunuko woyndu nduu e ballal Alla toowɗo oo, etee ɗo o woni ɗoo, omo wonndi e tampere e heege e ɗomka ɓurtuka. Ɗum haawi sukaaɓe rewɓe ɓee no feewi, ngam neɗɗo gooto ƴettude ko yimɓe sappo so ina ƴetta ɗum ko tampere, ɗum ko kaawise mawɗo sanne wonande ɓe. Nde Annabi Muusaa (JKM) duñi haayre ndee haa joñii, o noddi ɓe, o yamiri ɓe yo ɓe ɓadtin ndammiri maɓɓe ngam yarnude ɗum. Nde sukaaɓe ɗiɗo rewɓe ɓee ɓadtinii ndammiri mum en, o walli ɗum en yarnude ndammiri mum en ndii haa ɗomɗiti, o faati to les lekki to o wonnoo too, o jooɗii. E konngol Alla toowɗo oo “joom am nde njippintaa e am moƴƴere ndee, ko mi baasɗo” simoore daarti, kaawise : (24). Annabi Muusaa mo (JKM) yiɗii dañde mbeɗu mburu gawri, nde sukaaɓe ɓee njettii galle maɓɓe, ɓe njiyi baaba maɓɓe. Ndeke baaba maɓɓe, oon ko Annabi Sooyib, o wiyi ɓe : “onon koy hannde on ngartii law”. Ɓe mbiyi mo : “minen dee, min njiyii toon gorko keewɗo semmbe moƴƴo sanne, ko kañum walli amen, haa min mbaawi yarnude ndammiri amen ndii”. Ɓe kaalani mo, worɓe yarnatnooɓe ɓee ko mbaɗi koo fof, ɓe kaalani mo kadi no Annabi Muusaa (JKM) ittiri haayre nde ɓe pawnoo e dow woyndu ndee, alaa ko ɓe keddi. Caggal ɗuum noon, baaba maɓɓe Annabi Sooyib naamndii gooto e maɓɓe, o wiyi ɗum : “gorko mo njiy-ɗon oo, ko o neɗɗo keewɗo gacce seeɗa?” Ɓiɗɗo debbo oo jaabii, wiyi : “wallaahi, no min njiyri mo nih, ko o keewɗo gacce.” Annabi Sooyib wiyi mo : “yah to gorko oo too, ngaddaa mo gaa”. Ɓiɗɗo oo ummii yahi to Annabi Muusaa (JKM), o wiyi ɗum e haala Alla e nder Ɓuraana tedduɗo oo “baaba am ina noddu maa ngam yoɓde ma ko njarnan-ɗaa min koo” simoore daarti, kawise : 25. Annabi Muusaa ummii darii, ɓiɗɗo debbooo rewi yeeso makko ngam holloyde mo to ɓe koɗi, kanko Annabi Muusaa. O wiyi ɗum : “heedtu caggal am mi ardoo maa, aɗa jammina mi ɗo ndewat-mi haa njettoyo-ɗen, ko ɗum ɓuri moƴƴude.” Ɓiɗɗo debbo oo jaɓi ɗuum. Hakkunde laañe seeɗa, addani Annabi Muusaa wiyde yo o heedtu caggal, ko yimɓe ndeen ngonaa holtuɓe no feewi, ɗuum noon heedde heen caggal debbo moƴƴaani hay sinno ko cupurtaa saka noon Annabi. Hay enen fulɓe, ndeen e adunaaji ɓennuɗi en njaɓataano heedde caggal debbo walla rewde caggal demoowo, waɗi noon, won ko yitere yiɗaa yiyde. Kanko e Annabi Muusaa ɓe pokkitii ɓe tiindiima wuro, o mo ardii suka debbo oo, oon ina wiya mo, rew ɗoo, reftu ɗoo, haa ɓe njettii galle Annabi Sooyiib, ɓe naati, Annabi Sooyiib jaɓɓii mo, bismii mo, o jooɗii yeeso mum. Caggal ɗuum, Annabi Sooyiib naamndii mo, wiyi mo “hol ko addu maa e Mudeyyana? ” Annabi Muusaa (JKM) jangtanii mo fiyaaku mum fof, caggal ɗumɗoon, Annabi Sooyib naamndii yo o addane ñaamde, o addana ñaamde, o ñaami haa o haari, o yartii ndiyam o yetti Alla toowɗo oo. E haala Alla tedduka “gooto e maɓɓe wiyi eehey maa baaba luumo ɓuri moƴƴude ko e luude cemmbolinɗo koolniiɗo” simoore daarti, kaawise : 26 Laatiima doole Annabi Muusaa ko yiyeede ina ƴetti haayre nde yimɓe sappo mbaawaa ƴettude. Refti heen ko wiyde mo kanko Annabi Sooyiib, e nder haala Alla toowɗo oo : “miin dee mbiɗo yiɗi resnude ma gooto e ɓiɓɓe am rewɓe ɓee mbele aɗa wonana mi dumunna jeetati, so yawtii ɗuum, ko aan anndi ko mbaɗataa mi wonaa jiɗɗo waɗde ko ina tampin maa” simoore daarti, kaawise : 27 Annabi Muusaa jaabii mo, wiyi mo : “ɗum ko hakkunde men ina waawi oon ɗoon happu wona muddaa balɗe ɗiɗi e nder balɗe njeetati ɗee, walla nih balɗe sappo, miin kam ngañgu alaa hakkunde men, ngam aan, a alanaa kam caɗeele.” Caggal ngolɗoo jaabawol Annabi Sooyib weltii heen sanne. E wiyde winndiyaŋke oo, Annabi Sooyib noddi denndaangal juulɓe wonɓe ɗoon e nder Mudeyyana yo ngar tawtoree dewgal ngal. Ndeen yimɓe ɓee ngarii, ɓe kumi hakkunde Annabi Muusaa e ɓii Annabi Sooyib debbo oo. Nde yahi haa mudda mo ɓe kaaldunoo o yonti, Annabi Muusaa heblii ngam ruttaade to umminoo.
Jaltugol Annabi Muusaa Modeyyana
Nde Annabi Muusaa yiɗi yaltude, Annabi Sooyib, noddi mo, wiyi mo “ar gaay, naat nder nduuɗoo suudu cabbi ina toon, ƴettaa heen sawru.” Nde o naati nder suudu nduu, Annabi Sooyib rewi e makko. Nde o naati, o ndaari dow haa o yiyi sawru woɗeeru ina liggii, o ƴetti sawru nduu. Annabi Sooyib wiyi mo “luɓ am sawru nduu”. Annabi Muusaa totti mo sawru nduu. O wiyi Annabi Muusaa “ƴettu sawru woɗndu”. Annabi Muusaa ƴetti sawru woɗndu. Ndu o ƴettunoo addan nduu arti e nder junngo makko. Annabi Sooyib wiyi mo kadi “ƴettu sawru woɗndu”, o ƴetti sawru woɗndu, ndu adan nduu kadi, arti e nder junngo makko. Annabi Sooyi waɗdi noon e Annabi Muusaa cili keewɗi. Kala nde Annabi Muusaa (JKM) ƴetti sawru, ko sawru woɗeeru nduu tan artata e junngo mum. Nde tawnoo cabbi ɗii ina keewnoo e nder suudu nduu. Caggal ɗuum, Annabi Sooyib, wiyi mo “eehey maa Muusaa, ƴettu nduun ɗoon sawru ndu njogi-ɗaa etee ndeenaa ndu no feewi, ngam ndu ummii ko e leɗɗe Aljannaaji ɗe Alla feewniratnoo Aadama (JKM)”. So ɗum ɓennii mbiɗo wasiyo maa, nde ndeentoto-ɗaa yimɓe Modeyyana en, ngam ko ɓe haasideeɓe am no feewi, so ko tawii a reenaaki, eɓe mbaawi jamminde ma e nokku mo alaa ndiyam ngam haa ɓeydo-ɗaa tampude e lorlude, nganndaa ɗuum.” Caggal ɗuum, Annabi Muusaa fayi e yaltude ina yaltida e ndammiri Annabi Sooyib ina wondoya e mayri caggal nokku oo, laatiima oon tuma, ndammiri Annabi Sooyib ɗii ko teemedde nay dammuwol. Nde Annabi Muusaa yaltidi e majjii tawaa ɗi njeñii haa ɗi timmi capanɗe nay ujunere dammuwol. Caggal ɗuum Annabi Muusa mo (JKM), ɗannodii-ma e jawdi Annabi sooyiib. O woni toon haa ko Alla haaji, e nder ɗuum, aynaaɓe ɓe o tawnoo e woyndu ɓee, so jarnugol yontii, ko maa o ɗacca haa ɓeen ngayna yarnude nde o fuɗɗoo jolnude ndammiri makko, o yarna ɗum en. O woni toon ko juuti, o artirani Annabi Sooyib ndammiri ɗii. Ndeen o artii, Annabi Sooyib yiyi ndammiri ɗii no mbayi heewde, ɗum nanngi ɗum kawise sanne, e no ndammiri ɗii mbayi heewde nii. O ƴeewi o anndi, o waawaa yoɓde Annabi Muusaa mo (JKM), e golle moƴƴe ɗe gollii ɗee, kanko fof e wonde esum Annabi Muusaa mo (JKM), o wiyi ɗum “ko nih mbaɗaten : e nder ndeeɗoo hitaande jeenaɓiire kala ko jawdi ndii jibini e gorol ko aan jeyi ɗuum, e hitaande sappoɓiire kala ko ndammiri ɗii njibini e dewol ko aan kadi jeyi.” Annabi Muusaa salaaki ɗuum, ɓe njokki liggodaade e dow ɗuum haa ko ɓe kaaldunoo koo yonti, Annabi Muusaa artiri ndammiri ɗii laawol ɗiɗmol, tawi o faggitiima heen no moƴƴi. O haalani Annabi Sooyib wonde o yiɗii hootde hankadi to Misra.
Jibriil Muusaa Joop
Ina jokki


text:
Ndumsa
Ndumsa (maa ndunsa), keewal mum ko dumsi, ko kuullel ladde.Innde mum fottanaande e ganndal kuulle ko Kobus ellypsiprimnus.
Tawetee hannde ko he lesdi ɓaleeri. Ko duroowel jemma, woɗɗotaako ndiyam. Nagge mum wa'i ko no nagge wuro nii. Alaa galaaɗi (luwe). Ko ngaari mum ndii waɗi galaaɗi. Ngaari-ndumsa ana wi'ee kadi paparaari-ndumsa. Ana siiwɗa to baŋŋe wutte oo, ana ɓalwa, ana furɗa wano cefe na'i nii. Ko noon ndumsa siforii. Ana jibina kala saanga. Ngaari-ndumsa rewan e nagge mum wano nagge wuro nii, nagge ngee rima caggal lebbi jeenay. Ndumsa ana waɗi holsere. Wo leɗɗe kecce e huɗo durata. Ɓuri heewde hoɗde ko e farooji.
Ko barooɗe, cewɗi (buutooji), pobbi (bonooji) keewata sonngude ɓikkon kon ñaama kon. Ndumsa so mawnii ana waawi dogude ko yahata wa 63 km e nder waktu gooto. Wo ɗuum waɗi newanaaki kuulle ñaam-teewuuje ɗee nanngude ɗum. Kono noon yimɓe ana mbaaña ndumsa mbara ñaama teewu nguu.


text:
Koorka yimɓe wonduɓe e taasiyoŋ (taasiyoŋ ɗaɗi nawooji ƴiiƴam) ina waawi saabaade ŋabbugol taasiyoŋ baawngol warde joomum. Miɗo siftina ɗoo huunde e wasiyaaji kimmuɗi feewde e yimɓe wonduɓe e taasiyoŋ yiɗɓe hoorde.
Ko adii fof, miɗo siftina wonde kabaruuji dokkaaɗi e ndeeɗoo winndannde ɗii, mbaawaa lomtaade wasiyaaji karallo ko faati e cellal. Ina waɗɗii ñawɗo oo diisnaade cafroowo ɗum oo, mbele oon ina rokka mo wasiyaaji ɓurɗi yuumtude wonande cellal makko. Heen sahaaji ina waawi tawa ina jojji o wayla waktuuji ƴettugol safaara makko, walla o ɓeyda maa o usta ko o ƴettata koo.
Ina himmi anndee wonde no koorka « battinirta » e cellal wonduɓe e taasiyoŋ ina fawii e geɗe keewɗe, ko wayi no « deŋgol » ñawu nguu kam e safaara mo o ƴettata oo.
E sifaa kuuɓtodinɗo, koorka alaa tanaa wonande wonduɓe e taasiyoŋ deŋɗo (deeƴɗo), ƴettooɓe lekki ngooti, laawol gootol (ƴettooɓe lekki mum en laawol gootol ñalnde kala). Kono tan, ina wasiyaa no feewi nde ñawɗo oo diisnotoo doktoor mum, mbele ina ƴeewtanoo mo safaara oo so ina moti, rokka mo wasiyaaji no o fotirta ƴettirde ɗum. Ñawɗo oo ina foti reende no moƴƴi taasiyoŋ mum, so o tinii e hoore makko maale ŋabbugol taasiyoŋ (yeru diirgol noppi, walla leefre maa ɓalndu maayndu ekn.) o foti ko taƴde koorka kaa, o ƴetta ɗoon e ɗoon safaara makko.
Wonduɓe e taasiyoŋ mo deŋaani (mo deeƴaani ɗo gootel), ko wayi no wondude e taasiyoŋ teeŋtuɗo, safrortooɓe leɗɗe ɗiɗi walla leɗɗe keewɗe, ina mbaawi haɗeede hoorde. Waɗi noon ko aɓe poti duumaade e ƴettude safaara maɓɓe ko taƴondiraani (ina hasii wona wakuuji 8 fof). So ñawɗo ƴettaani lekki mum nde fotnoo ƴettude ndee tan, ɗuum ina waawi bonde e cellal mum. Taasiyoŋ kiisɗo ina jogii batte bonɗe no feewi : huylitere, paɗɗagol, naatgol kallu-lahaa, aksidaa ɗaɗi ngaandi.
Huunde e wasiyaaji nafooji yimɓe hoorooɓe Ramadaan wonduɓe e taasiyoŋ :
Reentaade ñaamde ko niini no feewi walla ko heewi lamɗam ;
Teddinde ñaamde liɗɗi, e legimaaji e ɓiɓɓe leɗɗe ;
– Ñaamde ñameele baɗɗe kocce keewɗe kalsiyoom ;
– Yarde ndiyam keewɗam ngam leppinde ɓalndu mum no moƴƴi ;
– Yahndaade ngam wallitde deeƴnugol taasiyoŋ oo ;
– Ƴettude taasiyoŋ mum ko rewondiri ;
– Taƴde so tawii maale ŋabbugol taasiyoŋ peeñii.
Mbaasen yejjitde wonde : “Lewru Koorka nduun ndu Quraana jippinaa e mum, ko peewal wonande yimɓe, ko hujjaaji peeñɗi wonande peewal e seerndoore . Kala e mon tawaaɗo lewru koorka, yo o hoor ndu. Oon laatiiɗo ko ñawɗo, walla ina woni e ɗanngal, ina defii mo limoore e balɗe goɗɗe. Alla faandii e mon ko newuya, o faandaaki e mon saɗteende, haa timminon limoore , haa mawninon Alla e no O feewniri on, mbele yoo oɗon manta (neemaaji makko) ! (Quraana : 2/185).
Doktoor Alhuseyni Sal, hooreejo ONG ASSIDE
(Gollal ngam Cellal, Kesamaagu, Ƴellitaare e Nehdi e Jaŋde) / www.asside.org


text:
Yero Dooro Jallo (1947-2006) ko kanum woni ballifiiɗe deftere Pulaar lollunde, nde tiitoonde mum woni : “Ndikkiri Joom Moolo”. Ene wiyee ko kayre woni deftere fento (fiction) adiinde winndeede e ɗemngal pulaar.
Ceerno Yero Dooro hoɗii aduna ko e nder Fuuta Tooro e wuro ene wiyee Beylugge, jeyaa hannde ko e leydi Muritani, kono jibnaaɓe makko iwdi mum en ko to wiyetee Lummbol Sammba Abdul e nder leydi Senegaal.
Hono no kala ɓiyngel jibinaangel e nder Fuuta ni, nde Yero dañi duuɓi jeegom (6) naatnaa alluwal Qur’aan, caggal ɗum o naati duɗal arab to wuro Maatam. Nde o dañi duuɓi sappo e tati, o felliti yahde leydi Misra (Egypt) ngam janngoyde Arab, wonndude e fayndaare ma o jokkoy jaŋde haa o naata Duɗal Jaaɓihaaɗtirde Al-Azhar. Duɗal Al-Azhar ko lollungal e nder renndooji Islaam. E ngal jeyaa e ɓurɗe ɓooyde e jaɓaneede to bannge ganndal Islam.
Ɗannungal fayde Misra noon wonaa no ko newii hono no suka pullo o sikkirnoo ɗum ni, kono nde tawnoo o mo yooɓii pellital o yettinii fayndaare makko caggal ɗannule juutɗe e nder leyɗeele Afrik keewɗe. O mo waɗa jola-ƴeeŋa, kadi kala ɗo o ari o golloo ɗoon haa o daña ko o ɓenniri haa nde o yetti Keer, leydi Misra e nder lewru Siilo (January/ Janvier) 1966.
Nde Yero yettii Misra yantondiri toon e ɓiyɓe fulɓe ummoriibe e leyɗeele Afrik keewɗe ceertuɗe, wuurnooɓe to Misra ene jannga toon. E ngaan saanga taw sukaaɓe fulɓe ɓee cosiino toon fedde pinal e jokkere enɗam ene wiyee, “Kawtal Janngooɓe Pulaar/Fulfulde e Leyɗeele Arabeeɓe.” E ngaan saanga taw Afrik ene heɓti ndimaagu mum tan ene yalti e njiimaandi Tuubakooɓe. Ɓamtaare pinal e ƴellitaare ɗemɗe ngenndiije Afrik ko ɗuum duketenoo e nder leyɗeele Afrik kala. Ko hono noon, e nder leyɗeele Arabeeɓe, ko wayno hooreejo leydi Misra, Gamaal Abdul Naasir, ene tammbii araaraay ngenndiyankaagal e ngootanfaagu Arabeeɓe. E oon sawaawu, sukaaɓe fulɓe ɓee ne nootoriiɗum tafde fedde ngam wuurtinde pinal, ganni Afrik, e neɗɗaagal ɓaleejo.Ɓeen sukaaɓe fulɓe seedotonooɓe ummannde pelle pine e dawrugol Arabeeɓe kaɓantenooɗe, e ngaan saanga, ittude njiimaandi pinal Orop (Europ) e dow mum en, yiyannde mum wonno ko Fulɓe kanum en poti ko rimɗinde koye mum e banngeeji ɗiɗi ɗii kala. Sabu gaa kalfaandi Orop e dow leyɗeele Fulɓe e jaalagol ɗemɗe Oropnaaje e dow mum en, Fulɓe ko naati Islaam ɓurii duuɓi ujunere (wuluure), kono haa jooni so ɓe njiɗii anndude hay ko ɓuri fenngiɗde e diine maɓɓe Islaam ma ɓe njannga Arabeere. Terɗe Kawtal nanondiri ɗuum ene foti waylaade. Waasataa kadi kawritgol maɓɓe toon, e ngaan saanga, e juulɓe ummiiɓe leyɗe ɗe ngonaa Arabeeɓe, ko wayno Turki en, Pakistanaaɓe walla Indonosinaaɓe ekn…, ene mbinnda e ɗemɗe mum en finndiniiɓe e faamde wonnde Fulɓe ne ene poti waawde winndude e ɗemngal mum Fulfulde. Ɗal boom, Pulaar ene winndetenoo gila e yontaaji keewɗi jawtuɗi, kono pellital ɓee ɗoo sukaaɓe e ngol laawol ko rimɗinde Pulaar gaa fawaare e dow hay ɗemngal gootal e waɗtude Pulaar ɗemngal paggorgal ganndal e kuwtorogal e kala haaju nguurndam no denndaangal ɗeemɗe ƴellitiiɗe ɗee ni. Ko ndeen ɓe puɗɗii ummanaade winndude e firde gannde Islaam kala e nder ɗemngal Pulaar.
Gila ndeen Kawtal firii defte Islaam keewɗe mbaɗti ɗum e Fulfulde, kadi ɓe mballifii ko heewi ko fayti e finaa-tawaa Fulɓe. Terɗe fedde ndee kadi heewɓe, nde kooti to leyɗeele mum en ngontoyii toon jaale mawɗe tammbiiɓe ɓamtaare ɗemngal Pulaar. Njokki to leyɗeele mum en to hare winndude e janngude e Pulaar nde ɓe puɗɗinoo gaa e leydi Misra.
Yero Dooro Jallo ko maantinnooɗe e nder Kawtal, kadi o jeyanoo ma e goomuuji keewɗi kalfinanooɗi firo defte keewɗe Islaam kad o woniino hooreejo goomu jaaynde Peeral.
E 1978 O heɓi seedanfaagu makko (Licence) o yalti Al-Azhar, o hooti leydi makko Senegaal, o jokkoyi jaŋde makko Jaaɓihaaɗtirde Ndkaaru caggal mum o fayti Ecole Normale Superieure.
Darnde Yeero Dooro Jallo E Ƴellitaare Jaŋde e Binndol Pulaar
En njiyii gila Ceeno Yero Dooro naati Misra 1966 haa nde o ummiitoon e 1978 darnde makko e janngugol e binndugol Pulaar ko maantinnde. Nde o arti Senegaal o jokki toon hare makko yoo Pulaar winnde kadi janngee, kanko e hoore makko o wallifiima ko ene wona 37 deftere, keewɗe heen ne kadi muulaama njaltii.
-
O wonii hooreejo Fedde Ɓamtoore Pulaar Senegaal ko ɓuri duuɓi sappo, kadi ko kanko ardii nde haa o maayi.
-
Ko o tergal kadi o wonno e Goomu Winndiyankeeɓe Ɗemɗe Genndiije (Groupe d’initiative pour la Promotion du Livre en Langues Nationales- GIPLLN).
-
Ko o tergal o wonnoo e Goomu Fulo e Wallifo Defte Diine.
-
Yero Dooro Jallo ene jeyaa e terɗe tafɓe Kawtal Janngooɓe Pulaar/Fulfulde e nder Winndere e batu jooɗinoongu to Bordoo ( Bordeaux) Frayse e 1982.
-
O mo jeyaa kadi e sosɓe Tabital Pulaagu Winndere to Bamako, Mali e 2002, ko o cukko-hooreejo mayre/hooreejo catal Senegaal o wonno haa nde o maayi.
Yero Dooro Jallo maayi ko Dakaar ñalnde 5 Mbooy (Mars/March) 2008 taw o mo yahra duuɓi 59. Nguurndam makko juutaani kono o gollaniima heen pinal e finaa-tawaa Afrik e kuuɓal, pulaar haa ɓuri teeŋtude, ko limotaako kadi maayata.
Like this:
Like Loading...
Related


text:
11 settaambar 2011 waɗi duuɓi sappo ko Al Kaydaa yannoo e Amerik, yandini kuɓeeji ɗiɗi ɓurnooɗe toowde e wuro New York, ganndiranooɗe Word Trade Center, boomi ujunnaaje ujunnaaje pittaali. Gila ndeen Amerik woni ko e hare, e haɓaade «ownooɓe» : wolde Pakistaan rewii ɗoon ɓennii, wolde Irak rewii ɗoon ɓennii, raddo Ben Laaden rewii ɗoon ɓennii, teemedde ujunnaaje maayɗo ndewii ɗoon ɓennii … Faanndaare Ben Laaden wonnoo ko hoynude Amerik, kono batte 11 settaambar, wonande Ameriknaaɓe, ɓurii koyeera, ko boomaare, sibu wemjeende nde ɗum jibini.
11 settaambar 2011 waɗi duuɓi sappo ko Al Kaydaa yannoo e Amerik, yandini kuɓeeji ɗiɗi ɓurnooɗe toowde e wuro New York, ganndiranooɗe Word Trade Center, boomi ujunnaaje ujunnaaje pittaali. Gila ndeen Amerik woni ko e hare, e haɓaade «ownooɓe» : wolde Pakistaan rewii ɗoon ɓennii, wolde Irak rewii ɗoon ɓennii, raddo Ben Laaden rewii ɗoon ɓennii, teemedde ujunnaaje maayɗo ndewii ɗoon ɓennii … Faanndaare Ben Laaden wonnoo ko hoynude Amerik, kono batte 11 settaambar, wonande Ameriknaaɓe, ɓurii koyeera, ko boomaare, sibu wemjeende nde ɗum jibini.
Peeje fof kuutoraama, dalillaaji fof ngardii, 11 settaambar alaa hono mum e bonde e daartol Amerik. Ameriknaaɓe fof ina kawri heen, hay wolde Wietnaam, hay wolde adunaare ɗiɗmere, hay bommbo atomik berlanooɗo e Hiroshima, e Nagasaki to Yaabaan, heɓaani ɗoon ! Kono tan, tuggi ndeen fayde jooni, e miijo binndoowo gooto*, kewuuji sappo mbaɗii, ɓurɗi 11 settaambar heewde batte e nguurndam winndere ndee.
- No Amerik yiyri 11 settaambar ɓurtii batte kewu oo e hoore mum. Ellee Ameriknaaɓe ceertu e hakkillaaji mum en haa laaɓi, sabu muus oo mawnude e mum en. Ko ɗum addani leydi ndii yande e Irak, bonni ɗum haa boni ; ɗum addani ɗum nawde konu mum to Afganistaan e naatde e raddo Ben Laaden ngo alaa happu : duuɓi 10 haa kuuɓi !
- Mobbooru laamɓe : Ko idii fof ko mbayliigaaji baɗɗi hikka e leyɗe aarabeeɓe ɗee : hay gooto tinaani, maataani, hay gooto anndaa no ndee dillere ummorii, kono eɗen nganndi nde addii mbayliigaaji mawɗi no feewi. Al Kaydaa e Amerik kala mbaawaa yandinde laamɓe fotɓe nii heewde e heewde doole, e dumunna potɗo nii raɓɓiɗde.
- Mbayliigaaji baɗɗi e leyɗe Asii : Kañji ɓuri mbayliigaaji ɓaɗɗi to Afganistaan, to Pakistaan, e denndaangal leyɗe fuɗnaange ɗee kala kala battinde e nguurngam winndere ndee. Ina jeyaa e ɗiin mbayliigaaji jokkondire kese hakkunde Amerik e Inndo. Ɗuum ma addan leyɗe hirnaange waawde dartaade leydi Siin e hanndaade ƴellitaare mum hulɓiniinde ndee.
- Deŋgol Amerik : ko ina wona duuɓi jooni, ko idii 11 settaambar, Amerik woni ko e diwde ɗo gootel, gila noon Yaabaan fuɗii waaltaade. Ngool deŋgol fuɗɗii maantinde tigi rigi ko e kitaale 2000. Ngol woni go’o ko Amerik natti waawde gollinde yimɓe. To bannge faggudu, ɗum firti ko Amerik woni ko e deestaade e yahrude caggal. Ɗum laaɓtii nii e sahaa hannde oo, sibu en njiyii caɗeele jolɗe e leyɗe hirnaange ɗee muum, to bannge faggudu.
- Jaayɗe renndo : ɗum toɗɗii ko ƴellitaare Internet, haa arti e lowe nannduɗe e Facebook, jokkondirooje ko ina tolnoo e teemedde joy miliyoŋ neɗɗo e nder winndere ndee, tawa hay heen gooto ɓosaani ɗo wonnoo.
- Gargol telefoŋ cinndel e ordinateruuji poos. Yimɓe ina kawri wonde ɗumɗoo naatnii mbayliigu mawngu e winndere ndee, e nder renndooji kala, gila e leyɗe mawɗe haa e tokoose, gila e renndooji ƴellitiiɗi haa e leefɗi. Hay gooto anndaa batte majjum to bannge renndooji e faggudu wonande winndere ndee. E hitaande 1991, ko 16 miliyoŋ neɗɗo fat kuutortonoo ɗee geɗe, hannde ɓe tolniima e miliyaaruuji jeegom ! Ɗoo e duuɓi 3 haa 4, yoga e yimɓe mbaɗtata seŋoraade e internet ko portaabe mum en. Hannde yimɓe fof ko seŋiiɓe e internet (ko ɓuri heewde njiɗ-ɗen wiyde), kala ko kewi yimɓe fof tindata, ɗoon e ɗoon. Hannde, yimɓe fof ngondi ɗo gootel.
- Njangu bankeeji Amerik : Ñalnde 9 oktoobar 2007 ɓetirgal kaalis Dow Jones (ɓetirgal kaalis Amerik) yettiima kaaɗtudi mum, fotde 14 164 toɓɓere. E lewru marse 2008, ngal yani haa 6 496 toɓɓere, ngal waasi ko ɓuri feccere e njaru maggal. Lebbi sappo e jeegom ngal dartaaki ɗo ngal wonnoo. Ko baasal mawngal wonande faggudu Amerik, sibu ko ujunnaaje ujunnaaje miliyaar dolaar mbaasaa heen. Ko teemedde miliyoŋ keewɗe yimɓe ngonti waasɓe ɗoon e ɗoon, mbaasi ngowaaje mum en. Ko ɗum leefni leyɗe e pelle faggudu keewɗe.
- Deestagol faggudu leyɗe hirnaange : Leyɗe Orop keewɗe ina ngondi hannde (gila 2008) e caɗeele teeŋtuɗe : Geres, Portigaal, Espaañ, Itaali, Farayse … Batte ɗumɗoo, mbappitii to woɗɗi batte 11 settaambar.
- Ɓeydagol nguleeki weeyo : haalaama, haaltaama, yuɓɓinanaama dente e mooɓondire. Ɓeydagol nguleeki weeyo ina waawi boomde winndere ndee. Yimɓe ɓee fof e anndude ɗuum, haɗaani ardiiɓe winndere ndee toppitaade geɗe goɗɗe, mbelsindii ɗuum. So nguleeki weeyo ɓeydiima toɓɓe seeɗa e teeminannde wonaande ndee, winndere men ndee halkoto. Kono batte mum ngoni ko e arde, ɗe ngardaani tawo. Ko ɗum tagi yimɓe cuwaa tawo hulde ɗum no fotirnoo nii.
- Hoore mbayliigaaji ɓurɗi maantinde, mbayliigu njogorngu waylude mbaadi winndere ndee, ko ƴuuñgol leyɗe kese, ko tonngiraa BRICS (Beresiil, Riisi, Inndo, Siin e Afrik Worgo). Siin e Inndo nii, ko leyɗe ganndanooɗe ko idii hannde, ɓooynooɗe jiimde faggudu winndere ndee, gila dawaa dawi. Kono ko jooni kadi ɗe ɓuri maantinde, ko kañje tami hannde yoga e fiyakuuji winndere ndee. Ko Amerik wappondirta e Ban Laaden koo fof, ɗe ngoni ko e gollaade.
Miijo David J. Rothkopf (Slate)
Firo : Bookara Aamadu Bah


text:
Home -- Fulfulde -- Perform a PLAY -- 052 (Without a schedule to Hawaii)
52. Saa’i habbaaka ka wi’etee ɗon Hawaii
Hara a wattanii hakkil fii no colli eggayɗi ɗin mooåondirirta eååoore åoggi kuuranji ɗin ado fokkitugol majji? Haray ɗi yahay woni?
Hitaande bee, colli ɗin wiiray e ñalaande wootere fii yahugol hella ñaamo. Ko hombo yeetiiɗi wondema saa’i yaadu ndun hewtii? Ko Alla Taguɗo on woni ko eååani ɗun.
Hiɗi jokkude yamiroore makko nden, ko ɗun woni tabintinde danndal majji.
Colli goo wiiray ko yahata milesji 6000 (kadi kilomeeterji 9656,1 Km) ɗi arta ka setto ka ñaka majji on woni ɗon tigi kadi. Hara ɗun hinaa kaawake?
Hino woodi noone colli iwrayɗi leydi Alaska ndin, ka leydi ndin wonti bufenri gilaasi nokkeeli fow teemedere heåi teemedere kala. Åay balɗe cappanɗe 26 arii e feýýude, ndun sondu toýýaa ka woofoonde. Ko alguuji e gilɗi woni ñaamete åurayɗo welde colli ɗin. Ndu njanɗiri wa legetereeru, gabitti ɗin hundiraa haako. Ndu waawataa yahude moýýa, kono ndu wiiray. Ko ɗun åuri hittande ndu sabu ndu feýýinay vakansiiji ɗin e ndee nokkuure wi’eteende Hawaï. Ɗun no firi wondema wiirande kala ko leeruuji 88 hara daragol alaa.
Jannoowo : "Wonande jooma gande’en, ɗin yaaduuji ko gundoo moolanaaɗo. Adalde fokkitugol mayru, ndu hendoto feccere teddeendi åandu mayru on. Anditee si sugu ɗun heåii en. E nder ko ndu wiirata kon, ndu wifay gabitti ɗin laabiiji guluuje 250 ýawa jippoo. Hara hiɗa waawi pompude laabiiji miliyonji hara a fowtaaki? Si colli ɗin no mari limirgel uynga kan, o holloyay wonde hiɗi waawi wiirude cappande 31 miles (maaɗun kiloo-meeter 49,8 Km) leeru kala.
Ndun sonndu mo mari teddeendi hewtayndi 0,7 kiloo, ndu sunnay 0,6 % teddeendi åandu mayru on leeru kala leeru nde hindu wiira. Limitergel ngel no holli e nder huutoral ɗuuɗugal ngal, hindu haani yanude ka nder maayo binnde 500 miles (ko yahata kiloo-meeterji 804,6 Km) adalde yo ndu hewtu. Ko haɗi yo ɗun waɗu, ko åay colli ɗin nde no wiira ɗi ýettay noone V e nder lontondirgol yaarugol yeeso, hiɗi waawi waɗude marude fiira majji on."
Ndun sonndu no jokki tindinooje ɗe Alla waɗi ɗen e mayru. Ɗun e tawde o huutoraali ko ardotoo maa eååoore no wiirirtee, hindu ka dow e nder jemma on e fee taýitugol duule ɗen. Hay colli tosooki ɗin yahaali haa hannde e leydi Hawaï ndin, hiɗi yiitude suriire tosokere nden hakkunde maayo njano ngon. Wonaa kawral. Hiɗi jokkude tindinooje moýýe ɗen immorde ka Alla, ɗi yima gimi fii moýýere nden sabu Alla.
Hara en haanaa waɗugol sugu ɗun?
Tinndinooje moýýe Alla ɗen fii meeɗen ko ka nder Kitaabul Muggadasi ɗe woni. On mo jokkii ɗe, hewtoyay ka o fokkiti ton.
Yewtooåe : Fillitotooɗo, Jannoowo on
© Copyright : CEF Allemagne


text:
“…doole amen fof e hakilantaagal amen fof kucciti ko e njiylawu peeje juumtuɗe mbele ɓiɗɓe yummiraaɓe men mooliiɓe ɓe ina ngarta e nder ndimaagu e leydi mum en, bonanndeeji baɗnooɗi ɗo ndañanee safaara moƴƴo, batte macungaagu fof muumtee…”
“…doole amen fof e hakilantaagal amen fof kucciti ko e njiylawu peeje juumtuɗe mbele ɓiɗɓe yummiraaɓe men mooliiɓe ɓe ina ngarta e nder ndimaagu e leydi mum en, bonanndeeji baɗnooɗi ɗo ndañanee safaara moƴƴo, batte macungaagu fof muumtee…”
Hooreejo leydi ndi hono Siidi wul Seek Abdallaahi huccitinii e ɓesngu ngu ñalnde aljumma 29 suwee 2007, konngol mum gadanol caggal nde ƴetti golle ñalnde 19 abriil. E min pulana on konngol ngol no woorunoo.
«Musiɗɓe tedduɓe, tiiɗtingol ngootaagu ngenndi ndi kam e mahondiral renndo ngo jeyanoo ko e toɓɓe garwaniije e tuugnorgal amen kampaañ ngal kollitnoo-mi ɓesngu Muritani e woote gardagol leydi ɓennuɗe ɗe. Ko oon ngoƴa dowrowo woni mo kollit-mi e ɓataake kalfingol golle mo mbinndunoo-mi gardiiɗo hilifaaɓe.
Musiɗɓe tedduɓe,
Ngootaagu ngenndi ndi e mahondiral renndo ngo ina ɗaɓɓi nanondiral hakkunde moɓe ɓesngu men kala, nanondiral tuugotoongal e ɗooftagol piɓle potal, e nuunɗal e ndimaagu. Ina waɗɗii en waɗde feere mbele muritaninaaɓe kala ina paarnoroo jeyeede e ngenndi mawndi. Kamɓe kala ɓe tina wonde dowla o ina reeni kisal maɓɓe tee ina fotndi ɓe kamɓe kala, ko aldaa e paltoor.
Leƴƴi leydi men ndi meeɗaa seerde, ko kañji fof nguurdunoo ; ko ɗum woni ko daartol men denndangol, galɗungol, hollitti, daartol teskinirngol compugol laamuuji jaajɗi ɗi daraja mum diwti keeri leydi men hannde ndi. Kono tan, e duuɓi cakkitiiɗi ɗi, koɗdigal ngal hawrii e caɗeele teeŋtuɗe e golle e baɗe muusɗe.
E nder kitaale 80, hakkeeji aadee njaɓɓaama ɗo no feewi. Ngool jaɓɓugol jojjanɗe aadee heɓi kaaɗtudi mum ko e kitaale 1989-90-91. Woon Muritani-naaɓe e nder leydi ndi haa e caggal mayri, walla tumarankooɓe wonnooɓe ɗo e leydi ndi mbaɗaa golle bonɗe ɗe ngalaa daliliilu. Muritaninaaɓe ɓe alaa ko mbiyi, alaa ko mbaɗi njaltinaa leydi mum en. Jaɓɓugol jojjanɗe aadee ɓurtungol, golle yoor-ɓerndaagu e ittugol neɗɗaagu mawɗe, kuftodinɗe mbaɗii ɗo e leydi ndi.
Musiɗɓe tedduɓe,
Miɗo yiɗi, e innde dowla oo renndude sunu e denndaangal ɓe ɗii bonanndeeji njettinoo e ɗiiɗoo sahaaji niɓɓi. Miɗo wiya on, onon rewɓe hesniiɓe, onon baayeeji, onon mooliiɓe, onon kala hiiɗaaɓe ɓe ndimaagu mum en nuskaa, wonde ko enen ndenndi oo muus.
Cafrugol bonanndeeji ngooɗoo hello niɓɓo e nder daartol leydi men ina ɗaɓɓi e moni kala muñal e jaɓondiral mbele mbaawen udditde hello heso e daartol men, ɗo ɓaɗe bayɗe nii bonɗe ngontaa waɗtu. Ko ɗum tagi kadi hannde, doole amen fof e hakilantaagal amen fof kucciti ko e njiylawu peeje juumtuɗe mbele ɓiɗɓe yummiraaɓe men mooliiɓe ɓe ina ngarta e nder ndimaagu e leydi mum en, warhooreeji baɗnooɗi ɗo ndañanee safaara moƴƴo, batte macungaagu fof muumtee.
Ɗee geɗe noon ina ɗaɓɓi gartirgol koolondiral baawngal wattitde beltital hakkillaaji e ɓerɗe. To oon bannge, laamu ngu maa waɗ fotde mum haa timma ngam artirde e ngenndi mum en ɓiɗɓe yummiraaɓe men mooliiɓe caggal leydi ɓe. Maa laamu ngu daro sara kala ɓe bonannde yettinoo walla ronooɓe mum en ngam lomtinande ɗum en hakkeeji mum en e fawaade e nuunɗal, mbele aɓe jeytoree, e nder ndimaagu e nuunɗal e mahgol janngo men denndaaɗo.
Kala Muritaninaajo moolinooɗo maa waaw artude e leydi ndi. Tee, maa laamu ngu wallondir e gollodiiɓe mum to bannge faggudu kam e HCR yantude e jokkere enɗam hakkunde Muritaninaa-ɓe mbele tuugnorɗe ina lelnee ngam naattingol maɓɓe e nguurndam leydi ndi kam e nokkuuji ɗo ɓe ngonnoo. Maa peeje ƴette mbele kala ɓe ɗum toɗɗii ɓe ina mbaawa jeyeede e ngool gartirgol juɓɓinangol.
Denndaangal kuule maa ƴette ngam newnude ngool gartugol ɓiɓɓe yummiraaɓe men e nder leydi mum en. Miɗo nodda denndaangal muritaninaaɓe nde ndarotoo ngam jaɓɓaade musiɗɓe men e hoɗtude ɗum en e nder muñondiral e ɓiyngu yummiraagu e kaɓɓondiral.
Ko ndeen tan leydi men waawata hollitde mawnugol mum e kattanɗe mum waawde ñawndude caɗeele mum tawi ƴoogi ko ɓure mum ɗe heerorii. Nii woni ma en tiiɗtu tee ndañen semmbe huccande mahngo Dowla ɗooftiiɗo sariya.
Musiɗɓe tedduɓe,
Hare ngam potal to bannge ndimaagu ɓiɗɓe leydi ndi nder dowla ɗooftiiɗo sariya maa yahda kadi e kaɓagol macungaagu e sifaaji mum fof, gaadanteeji e kesi fof. Hanki tan guwarnama o jaɓii eɓɓaande sariya hiisotoonde macungaagu e warhooreeji, harminoore ɗum. Gaa gaa golle jogorɗe ummaneede ngam mumtude batte macungaagu, maa hakkille waɗte no feewi e ndeenka e kaɓgol e mbaydiiji kesi macungaagu, ko wayi no kuutoragol sukaaɓe, njeeygu maa dahngo yimɓe kam e denndaangal sifaaji ciiɓagol neɗɗo, neɗɗo banndum.
Musiɗɓe tedduɓe,
So en tonngii, faandaare men ko sompude dowla potal ɗo ndimaagu e hakkeeji ɓiɗɓe leydi kala e yimɓe kala kormaa. Huuɓnude fodoore potal, ko waawde tabitinde potal hakkeeji e fartaŋŋeeji, ko waɗde feere mbele ko yimɓe ɓe ceerti ko ina waasa jaggireede no geɗel ceerndowel, kono no ngalu nii, tawa kadi yimɓe fof ina njiytoo e ɗeeɗoo ɓure dowla tuugiiɗo e diine, so kormondiral e ɓiyngu yummaagu e nuunɗal.
Ko ɗumɗoo tan waawi addande leydi men daraade darnde seedtinde hakkunde leyɗe, ɗo waawata hollitde neɗɗaagu mum e keeriiɗi mum ummoriiɗi ɗum e nokku mo Aarabeeɓe e Afriknaaɓe ndenndi kam e ɓure diine lislaam.»
Ƴoogirde : AMI
Firo : Bookara A. Bah


text:
Hol yiyannde amerik e orop e ngol dawol ngol makki sal dawani afrik fof ?
Njillu Macky Sall to Putiin
Hoyreejo leydi senegaal – hoyreejo dental leyɗe afrik makki sal joganiiɗo afrik daande ( konngol ) mum e aduna o hannde.
Yillaade mo riisi e ikren ina ɗaminaa ngartam moƳƳam aduna o fof haa teeŋti e afrik ɗo makki sal gardiiɗo demtal leyɗe afrik dawi ɗoo.
Aduna o ko ɓanndu wooturu ndu terɗe 5, heen tergal gootal ňawataa terɗe goɗɗe ɗe ndaňa jam, kala heen tergal miijingal ɗuum juumii.
Jam yo aawe fuɗa reenee kisal ňiiɓa e aduna o fof, aduna o fof renta e haɓre haɓotoonde majjere e baasal.
Kono so wontii ko kaɓe bayɗe no haɓre riisi e ikren ndee aduna o haɓata, ko ɗuum wontata ngoƳa yimɓe ɓee, ndeen maa majjere nde e baasal ngal peewnito e aduna he haa ňiɓa takke tiiɗa.
Afrik fof na sawndii makki sal ina dogda e mum yo riisi e ikren ndokkondir juuɗe pinira jam e kisal, caalli ndiyam ɓuuɓɗam mbelɗam foga hakkunde maɓɓe lomtoo sootiiji jayngol e ɗemɗe jayngol ňaamooje hay leydi.
Afrik ina sawndondiri e makki sal gardiiɗo dental afrik e nguu njillu nde jibinanta afrik kisal ňiiɓngal e kala – kala afrik, wonki yimɓe mum kisal jawdi mum.
Haa nii afrik waɗta haalirde haaju mum ɗemɗe mum hono no riisi huccitirta e aduna he ina haala ɗemngal mum tawa ko ngoƳam ndenndaaka aduna o.
Idrissa ka
Ho to hakkillaaji aduna o ngoni ?
Ellee hakkillaaji hilifaaɓe aduna o ko ko ngontii juuɗe tak-take nattuɗe waawde jaggude hay dara : haɓaade teroriste – jihaadiste, korona wiris, boomaare pittaali e nguurndam caɗɗam – caɗtuɗam sabu haɓre putiin e dowu ekren.
So yiɗii ikren wonta ndoondi hay mbuubu natta diwdi e mum, kono yo riisi waas tan naata e pawe e uddooje ɗum ɓiɗta ɗum e aduna o haa natta foofde, waɗta dogde caggal aduna o ko aldaa e fooftaade’ na fewjee na fewjanee no yoga e leyɗe nguurndi ni.
amerik e orop ɓeydoo darnude daaɗe mum en e aduna he.
Mbele wonaa ko ɗuum woni ko orop e amerik mballata ikren e kaɓtorɗe ngam huccondirde e riisi ? sabu ɗeen kaɓorɗe alaa ko mbaawi e doole riisi ɗe, kolleteeɗo laawol e perɗo laawol ngonaa yahdiiɓe.
Aduna o foti ko dogde koyɗe jam no haɓre nde ňifiri ko yaawi – yaawi, kono kay wonaa seŋan’de mo alaa juuɗe juuɗe yo haɓ e joom juuɗe.
Ko reɓata ina ňaama aduna o oroo e amerik na tawaa heen. Emmanuyel makroŋ yo waylu darnde mum e ngal daawal laamu mum kesal ko yowitii e hakkunnde riisi e ikren e ko yowitii e kaɓagol seɓɓitiiɓe suuɗiiɓe ( terriste ) e duunde afrik nde.
1- Ɓe ngonaa ansaar ad’diina ( wallooɓe diina) ɓe ngonaa jihadiiɓe ( tiiɗnaniiɓe ) diina, kanɓe kay ko ɓe lojooɓe diina e renndo ngo diina o wuuri ngo.
2 haɓaade huunde firtaani fiyndireede e fellondireede tan, ko alaa e sago jeewtidal laawɗinee hakkunde seɓɓitiiɓe suuɗiiɓe ɓe e laamuuji leyɗe maɓɓe ɗe e tawtoreede wallidiiɓe jeewtidal ngal : hilfaaɓe diina heɓtinaaɓe ɓe e pelle diina mawɗe aduna o e pelle adunaaje dokkaaɗe laawɗinal aduna o e hilafaacɓe laamuuji duuɗe goɗɗe ɗe.
Leydi njaɓɓotoondi kaaldugol ngol jaggee dente ɗee na mbaɗee toon na yeewtidee maa faamondire jam arta e leyɗe ɗe, sabu pulaar wiyi so dunndu fuɗii hakkunde ɓerɗe ko ɗemɗe pertotoo ɗum haa ɓerɗe ɗee mbaawa yiyndirde.
Ho to hakkillaaji aduna o ngoni ? tawa wonaa hakkillaaji ; so yiɗii yo a maay kono miin kay yo mi daň tan mi wona mbaawndi e kala baawal e mbaawka mum!!
Mate aduna o ina ronki wuurnidde yimɓe mum ɓee fof e jam e kisal ?
Idrissa ka
Inɗe almameeɓe fuuta tooro e kala diwaan
Laaw:
Firo maanaa (faandaare)
Firo maanaa (faandaare) ina heewi e ɗemngal ngal nde tawnoo ina woni e ɗemɗe fof. E ko addata ɗuum ko ɗemngal ina daňa haalooɓe ɓe ngonaa ɗum, yoga heen kadi ko waawɓe haala ɗemngal ngal tawi mbaawaa ɗemngal ngal!!
Aɗa yaha jehre coodaa – njeeya aɗa humtira haaju ma e haala ɗemngal ngal kono tawa a anndaa luggiɗeeki ɗemngal ngal, so ɗemngal ngal wontii njuɗu a hurmirte sabu a waawaa waklitde kaaliindi (kelmeendi) ndi.
Suudaannaaɓe ina kaala arab loogguɗo ɗemngal mum en asliwal ngal walla fulɓe suudaan pulaar maɓɓe logga ɗemngal araab e ɗemɗe suudaan goɗɗe, ko hono noon ɗemɗe goɗɗe ɗee ne loggirta pulaar, e leyɗe goɗɗe ɗee fof ko noon.
Nokke ɗee fof ɓurdat tan kono na mbaɗi ɗum, fuuta jaloŋ ko ɗum woni toon » daali – maaki » fof ko wiyi – haali tan ko haalirde ɗemngal ko wonaa ko mum addi ɗum, to ɗum naatiniri ɗemngal ngal noon ?
Haa jooni to bannge maanaa (faandaare ) Huwde to aadamaari e to fuutaari waɗaaka gootum tee ko gootum ! huwde ko gollude, fuuta tooro ko ko soowata konngol, huuwde – huwde nde fuuta tooro haalata nde pulaar laaɓɗo o ko aɗɗitde, kuwdi ko aɗɗere » ko to leňi ɓakkere en heɗɗere heɗtere en jeyaa.
Kono noon to fuuta tooro waɗtaama huwi – waɗii – gollii – yaltii – taarii » ko gollude ko haalaaka woni ɗoni ɗoon, ko yaltude wuro yaha ladde, ko taaraade suudu, yalin’de ndiyam ko haňde, coofe ko sifaa ko haňaa ko, sabu won kaňe goɗɗe ngoodi ɗe mbayaani noon. Ɗum ɗoo fof ko haalooɓe ɓe kaaliri noon kono ɗemngal ngal e hoyre mum haaliraaki noon.
So wiyaama ɗum ko kuwdi nagge, ko won’de ɗum ňaamri nde addani ɗum wiyeede kuwdi, kono ko kuwgal ( gollal ) nagge nge woni ɗoon.
Waɗi mi haalde ndii cuuɗiindi ( oo awra ) ko daňde en weeɓoore (fartaŋŋe) janngitde e duɗal gootal tawi njooɗodaaka ko ɗuum waɗi kala ko jannginta – janngin’de ummini ɗum so binndi mum so nate mum ina foti waaweede addeede e kelle ronndo ngo moƳƳore, mbaasen tonngaade e ko aduna o fot tonngitii ko.
Kadi mbaasen hulndirde naatde e caltuɗe nokke ɗe, paamen pulaar oo ko gootum.
Idrissa ka
TEDDEENDI NDI LAAMU SENEGAAL FAWI E DOWU HOYRE MUM.
Gila nde haɓɓere PDS ɓami laamu senegaal e juuɗe PS, abullaay wadda mawɗo haɓɓere nde gadiiɗo won’de laamɗo o, o naatni gardiiɗo leydi ndi e teddeendi teddundi tawi na waawnoo waasde waɗeede.
Ndiin teddeendi woni ko laamɗo o ɓoornotoo paɗe mum yahana hoyre mum kala huunde e leydi ndi, so huunde nde ko geɗal makko walla ko geɗal jaagorgal haa ni yotti hay e geɗal kaliifa diiwaan.
Taala sillaa Ƴamatnooɗo laamu ko e ɓurɓe moƳƳude jiyanɗe e konnguɗi fayde e leydi ndi kono mo senegaal nootaaki noddaandu mum Kanko taala sillaa o haaliino ɗum e wiyde mo mawɗo wadda ko joom galle baɗoowo ko fof en potnoo waɗde e galle o ; wadda ɓoltata jummo rugga weddoo e barme tawa keednaaɗo e barme ina darii na darodii e mbaawka mum.
Ɗuum noon ina jokki haa e laamu makki sal, sabu e laamu PS abdu juuf yahataano mawludaaji e siyaruujj haa yoga e duwawuuji e joga e uddite golle gasɗe golleede, geɗal heen fof ko galle jaagorɗo ɗeen golle o nawata toon tolniiɗo e ɗuum o.
Ko ndiin njuɓɓudi woodnoo e laamu senegaal, tawi kadi jahɗo heen fof yahani ko leydi ndi e dowu yamiroore laamɗo leydi ndi mo leydi ndi ardini hoyre mum o.
Kadi hay konngol laamɗo senegaal waynoo kono hiira Ƴeewee maayirɗe koorka ni, laamɗo leydi ndi so ina haalatnoo yeeynete fadee so arii o haala heɗee finee dawree yeewteede.
Kono nde abdullaay wadda laamii roondanii fof hoyre mum haa o wayti kanko ko o jogiiɗo konngol laamu ngu tan. Ɗuum rewi hannde haa konngol laamɗo leydi senegaal yooltiima walla saayii e nder konngi renndo ngo. Mi anndaa ko yiɗde tineede walla ko yiɗde liggaade e ɓadaade renndo ngo ?
Laamɗo senegaal ummantonoo kewu tan ko kewu ngu senegaal fof renndi foti heen, kala ko heerii ko nelaaɗo laamu ngu tan tawtoroytenoo ngaal dental, joom kewu o yuɓɓina kewu mum hebla ɗum, laamu adda ndeenka reena kewu ngu. E ko feeňi, ko ɗoon tampere laamu ngu haaɗnoo e kewuuji keeriiɗi e leydi ndi, alaano kewu keeriingu mbaawnoongu ummin’de laamɗo leydi ndi e jooɗorde mum nde, hay so woodiino ne waɗɗanooki, no laawol(loi) leydi ndi – laawol aduna o heedniri laamɗo leydi ndi dowu ni ko noon ɓerɗe e golle ɓesngu leydi ndi heednirnoo mo dowu, sabu ko ɗuum woni ko woodi.
Kewu fof ngu jooftinaaka e senegaal seŋaaki e yiiloo-banngoo hitaande aduna nde laamu senegaal dawantaaɗo ɗuum dawol laamuwol – dawol accinoowol ɗum golle denndaaɗe renndo ngo.
neɗɗo mo welsindaaki hay dara e senegaal
Yuusu nduur ko ngenndiijo – adunaajo ko o neɗɗo renndo e faggudu kumpitiiɗo jahrugol yeeso eɓɓooje, neɗɗo mo welsindaaki hay dara e senegaal, hay ɗemngal gootal yuusu nduur famɗinaani e senegaal, neɗɗo woodat ɗemngal tan ngal haalata – ɗemngal ngal gollirta.
Ɗemngal kadi alaa jeyɗo ɗum kono kala ko mbaawɗaa heen ko aan jeyani ɗum hoyre ma.
Ɗemngal ko ngalu ngu waasetaake, ngalu ngu dartotaako e jibin’de.
Baawɗo ɗemɗe – ɗemɗe hay so janngaani ina ɗesi ɓurde jannguɗo ɗemngal gootal haa heɓi heen doktoraŋ, mo janngaani hakke mum ko ko yaɓɓaa e aduna hee tan!! kono mbaawka ɗemɗe ko ngalu.
Neɗɗo ɓamtaare yimɓe ɓe cikkata ko hoyre makko o ɓamtani, neɗɗo ko ɓamtotoo koo, ko leydi makko o ɓamtanii wonaa hoyre makko, sabu ko lonngere makko tan o ňaamata ko e suudu wooturu tan o waalata ko oto gooto tan o dognata, ko heddii e jawdi makko ndii fof ko leydi makko jeyi, sabu ko wonkiiji goɗɗi naftortoo ɗum so yiɗii wona ɓiyiiko en walla liggotooɓe e jawdi ndi.
ALLAH YO A YOƁ MOƳƳERE ƁEE ƁE NDEWNU-ƊAA ƁAMTAARE LEYDI E NGEƊU(ARSUKU) MUM EN.
Idrissa ka
Pulaar huunde mum fof ko « pul’ful – ful-ful ».
HAƁRE(HARE)ƊEMNGAL KO HAKKILLE – HAKKILLE KO ƳOƳRE.
Hakkille na waasa won’dude e ƳoƳre, kono ƳoƳre alaa ko waawi won’de so wonaa ƳoƳre hay sinno ina ɗesa mettude faamde haa e jaɓde.
Ɗemngal nii won ɗo fotaani haɓaneede, ɗemngal won ɗo fotaani naatnude hoyre mum e haɓanaade hoyre mum e won e mbaydi kaɓogol(kaɓogol arani)
Hakkunde konakiri – baňnjuli – dakaar e nuwasot ekn… ɗemngal pulaar fotaani wuurde ɗoon walla wuurneede nguurndam haɓaneede.
Ngoo renndo buɓɓotoongo na buɓɓitoo e ɓale oo aduna ina buɓɓondira nii hay e hoyre mum haa woɗɓe ina mbuɓɓa ɗum, haa
laamu – daňal e martaba ina wujja hakkille ɓiɗɓe mum, gooto heen fof na sikka so alɗii ngalu wuro tan walla martobini walla ɓadiima laamu hay so laamaaki ɗuum yahdataa e won’de ko wonnoo koo, sikka ɗuum aaɓnotaako e nder ngenndi mum, tawa kala ko gollaa e ɗee ngenndiije ko hakkille e ganndal ɓiɗɓe ngoo renndo, hay sinno kadi ko goonga wonaa kanɓe tan.
Kono noon kadi enen ne hay so mbabba hani tan wiyee yo han pulaar!!! wonaa ɗuum wuurnata pulaar – wonaa noon ɗemngal wuurirta wuurdata
So neɗɗo noddii on batu lohiima on kafto-ɗee aaccidon ɗum e yeeweende mum, ɗuum kay jaraani wojjii walla ɓalwii.
Ko ndii mbaydi ngonka wayletee walla waylotoo e dowu hoyre mum.
Paamen waande ko tuute mooƳu e famɗude mahi ɗum, kono tuute neɗɗo liɓaani waande saka noon e noon. Paamen hay laamiiɗo leydi doole mum keɓnaani ɗum liɓde ɗemngal leydiwal hono no yoga e yimɓe miijorii faamiri nii, saka noon e konngol neɗɗo goɗɗo gooto keeriiɗo yahoowo haaju hoyre mum walla hoyre mum en.
Paamen won ɗo neɗɗo tawetee ina sippiree walla won no o tawirtee omo sippiriree, garɗo fof hooloto geewondirde e makko.
Kadi gila hitaande 2000ɓiiri laamu senegaal ko ko heɓi ňugga gooto fof ɗo tolnorii haalat ko hebaaka – heblanaaka, ɗuum nanngee waɗtee konngol laamu, tawa noon won’de e laamu wonaa ɗuum woni won’de laamu, kono noon gooto fof femmbude tiinde mum tan ina haala e geɗe leydi ɗe ayninaaka surnoyaaka.
Eɗen nganndi kam kirso – kutto(buuse) neletaake e jofnde ɓesɗi.
Idrissa ka
laamɓe hannde ko murteende nanngiɓe
Mi heɗtiima widewooji e ojooji yiɗɓe yuɓɓitin’de haala Farba Ngom kono pulaar ena wiya so konngol rufii hoccataako.
Laamu e jawkal aduna, e ganndal ena jibinana aade bewre, ko ɗuum addani yoga e laamɓe hannde ko murteende nanngiɓe.
(1)Senegaal alaa ɗemngal ngenndi, njogiɗen ko ɗemɗe ngenndiije.
(2)Neɗɗo moƴƴo, pinɗo, malaaɗo, so tawii ɗemngal ena hiiɓa, añɓe ena ndarii jamma e ñalawma ngam yiɗde warde ɗemngal ma neeniwal, aɗa haani daraade caloɗa, kono wonaa aɗa wallita ɓeen.
(3)Yonti kala laamiiɗo biyoowo mbiymi nde ɓe nganndinte en ngalaa ko ɓuri leñol ngol, etee alaa ko firti leñol so wonaa ɗemngal ngal. #Yero_Dooro_Jallo ena wiyatnoo so ɗemngal maayi leñol maayi. So ɗemngal wuuri leñol wuuri. Kala mo daraaki e wallude en no ɗemngal pulaar ɓamtorii, oon haanaani daraade ena naamndo en daaɗe men.
(4)Teskaama hannde e nguuɗo laamu yoga e sgataaɓe ɓe leñol ngol yaakorno eɓe ndartii hannde darnde gertooɗe e nder gallle, foccude, joggude, ko aldaa e gollude, ɗum noon mbiyen ɓe kes walla kus.
#Tijjaani_Aan ena wiyatnoo bonni laamɓe ko haarde, kala e maɓɓe kaarɗo jamfoto leñol ngol, walla daroo ena wiyaa miin mi jinngata tawa noon hay Geno koko jinngi.
(5)Ena jeyaa e ko jibinii ɗee caɗeele woni famɗude humpito, e salaade heɗtaade renndo mum, ngati so wonaano wonde faalkis laamɗo pullo haanaani faljude ɗee paljanɗe, ngam ɗii duuɓi cakkitiiɗi ko e hareeji ɗemngal tan ngonɗen.
Laana ndiwoowa ka ngenndi Senegaal en njiyi koɓe famɗin-ɓe toon ɗemngal pulaar.
Laana njoorndi ka (Teer) ko hono noon kadi ɓe mbaɗiri.
Tarngo ngam fof en (LPT)ko hono noon.
Ayaawo ngenndi (RTS) ko ɗoon ɓuri bonde.
Haa yettii gollorɗe ngenndi saha kala ko caɗeele teskiɗen heen, ngam kala jahɗo toon ɓe mbiyata ko eɓe mbaawnu-ma yo a haal ɗemngal gonngal, so a tiiɗaani e ko ngonɗa ko, tawtaaɓe.
https://fb.watch/c5hbHCW3XA/
YIMRE PULAAR.
PULAAR KO ƊEMNGAL AM, KO NGAL ƊEMNGAL WONI FIƊTAANDU AM.
MI ƁAMII NGAL ƊEMNGAL NO AFO JALTUƊO E AM, YIƊDAM E MAGGAL MI FAWAANI E PINAL WALLA GANNDL.
PULAAR KO NGAL DAKMUNGAL, BELNGAL, NGAL ƊEMNGAL KAY KO NGAL TIMMUNGAL.
GILA TO DOOSƊE, DUTTORƊE, CELLUKA MAA ƊAƊI MAGGAL, KALA MO YAWI NGAL, ANNDAA FAAYIIDA MAGGAL.
AFRIKA E YAAJEENDE MUM, PULAAR HUUƁTIDINI KEERI MAGGAL, ALAA TO NGAL ƊEMNGAL WONAANI NGAM CARAGOL HAALOOƁE, WINNDOOƁE E MAGGAL.
SO MIƊO HAALA NGAL MI TAMPATA NGAM NEWAARE ENA TAWEE E MAGGAL.
SO MIƊO JAŊTOO E MAGGAL HAALA JUUTATA HAA MI JOOKO E MAGGAL.
ƊEMNGAL E PAAFTORƊE MUM, KELME KESE E KIIƊƊE ENA TAFEE E NDER MAGGAL.
PULAAR KO ƊEMNGAL ÑEEÑ-ƳU NGAL JANNGU PAHMAA HOL KO SOOMI E NDER MAGGAL, YIƊ NGANNDAA HOL KO WONI DAKAMME E NDEE MAGGAL.
PULAAR KO AAN ƁURANIMI NEENE E BAABA AM, CUDDIIƊO E ƁIƊƊO KO NGAL ƊEMNGAL HEEWI ƁERNDE AM, KALA MO YIƊI NGAL MI YIƊMAA E BELDAL, KALA MO AÑI NGAL MI AÑMA KO ALDAA E DUTTAL.
SO GOOL ENA DOKTANA YUMMUM.
SO MBORTU ENA WOYANA YUMMUM.
SO LIINGU ENA HISA E MAAYA MUM.
SO DOOMBURU ENA DAƊA E NDER NGASKA MUM.
SO ULLUNDU ENA WUURA E RADDO MUM.
SO FAWRU ENA HAARA SONNGA MUM.
JAALAL ENA WELTOO E HAALDE ƊEMNGAL MUM.
ƊEMNGAL PULAAR KO DOW.
JAALAL LEÑOL BAH.


text:
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
Jokku Taro
Like this:
Like Loading...
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Hol nguurndam KJPF e hol jotondiral mayre e Tapital Pulaaku? Ɗuum e laaɓnde goɗɗo hoorejo KJPF jabanto en.
KJPF ko wootere e pelle pulaaryankeeje burɗe dowlude, sabu maantingol golle mayre. Tuggude e 1981 nde Fedde nde sosa fayde hannde, nde liggiima e ɓamtugol jaŋde pulaar ko seeɗtini kadi nde daraniima ƴellitaare pinal Fulɓe e nder aduna hee kala haa teeŋtinoon e nder leydi Farayse ɗo nde nyiiɓi ɗo.
jokku taro
Like this:
Like Loading...
Yero Dooro Jallo (1947-2006) ko kanum woni ballifiiɗe deftere Pulaar lollunde, nde tiitoonde mum woni : “Ndikkiri Joom Moolo”. Ene wiyee ko kayre woni deftere fento (fiction) adiinde winndeede e ɗemngal pulaar.
Jokku Taro
Like this:
Like Loading...
Galle muulngo defte “Les Editions Papyrus Afrique” habrii maa njaltin hannde, 7 Feburye, defte nay (4) e ɗemɗe ngenndiyankeeje ngam mawninde ciftorgol maayde Seek Anta Joop. Ɗeen defte ngoni: “Norwa e Cukalel” ko deftere sukaaɓe
Jokku taro
Like this:
Like Loading...


text:
Fedde Muritaninaare ko fayti e ɓernde ariino ɗo e Nuwaasoot ñalnde 11 oktoobar 2010. Nde joofni golle mayre ko 17 oktoobar 2010 : ina eɓɓaanoo e makko, waɗde operaaji 10 ɓernde e golle 20 cukkitgol ɗaɗi ƴiiƴam. Ardii golle ɗe ko Doktoor Muhammadu Lih, karallo ko fayti e oppeer ɓernde e ɗaɗi ƴiiƴam, hooreejo Fedde nde. Ina jeyaa e lappol ngolɗoo, doktoor Nuureddiin Ramadaan, karallo ñawbuuli ɓernde e ɗaɗi (Tunisi) e A. Bertrand, karallo ko fayti e «ɗanningol» (anesthésie) e ɗiftingol (réanimation), wonde e safrooɓe (infirmier) rewɓe nayo tuubakooɓe Faraysenaaɓe
kam e huunde haralleeɓe toowɓe cellal (Tunisi).
Tuggi hanki fayde hannde 12/10/10 lappol ngol waɗii opperaaji tati. Ko ngol woni ɗiɗmol e hitaande ndeeɗoo ko Fedde nde ina nelda e Muritani lappol ngol ngam safrude wonduɓe e ñawbuuli ɓernde e ɗaɗi Alla ɓolo.
Fedde Muritaninaare ko fayti e ɓernde sosaa ko e hitaande 2007 e gardagol doktoor Lih Muhamedu (jeyaaɗo Ɓoggee) ngam ustande ñawɓe ɓernde e ɗaɗi ƴiiƴam muuso e wallitde kadi ardiiɓe cellal e leydi ndi lelnude peeje mbele Muritaninaaɓe e koye mum en ina kuɓindoo ganndal ngal e karallaagal oppeer (chirurgie).
Fedde Muritaninaare ko fayti e ɓernde sosaa ko e hitaande 2007 e dow miijo Doktoor Muhamedu Lih (Ɓoggeenaajo) ngam wallitde ñawɓe ɓerɗe e wallude laamu Muritani lelnude laabi juumtuɗi naatnugol karallaagal e nder leydi he.
Dr Ly Mohamedou